text:
Sniglar
Sniglar (frøðiheiti - Gastropoda) er tann hópurin av lindýrum ið hevur flest sløg. Uml. 78% av lindýrum eru sniglar. Grikska heitið gastro-poda merkir búkføtur, tí sniglar skríða á búkinum. Í stødd kunnu sniglar verða frá 1 mm til uml. 1 m. Sniglar liva á landi, sjógvi og vatni. Nógv sløg liva á landi, men tveir triðingar av sløgunum liva í vatni og sjógvi. Sniglar verða býttir í fýra hópar: Prosobranchia (Framtáknusniglar), Opistobranchia (Baktáknusniglar), Pulmonata (Lungnasniglar) og Gymnomorpha,
AnatomiRætta
Eins og skeljadýr eru sniglar lindýr. Nógv ymisk sløg eru, serliga í sjónum. Summi sløg hava vundna skel, onnur hava onga skel, men svimja uppi í sjónum. Mong smærri sløg hava tjúkka skel.
Kroppurin á snigli er skiftur í yvirkropp og undirkropp. Í flestu førum er skel um yvirkroppin, men hjá summum, t.d. svartasnigli er skelin skerd til ein húðarfald sum er ein (innvortis) kápa. Á høvdinum (á sjósnigli) eru tveir kampar til at tevja við, eygu og muður við rívitungu. Í yvikroppi liggja hjarta, livur og nýru. Landsniglar hava fýra kampar (horn), har eyguni sita á ovaru kampunum, tevið á teim niðaru; tað finnast eisini sniglasløg sum eru blind, ella als ongi eygu hava, t.d. sniglar ið livað niðri í moldini. Landsniglar hava smáar kertlar millum rukkurnar á kroppinum, og úr teimum kemur slím. Landsniglar kunnu torna upp; men slímið verjir teir fyri turk, og kemur mold og skittur á teir, so lata teir nógv slím úr húðini, so skitturin glíður uttan av teimum. Snigil skríður á fótinum. Blóðið setur niður í hann, so at hann bólgnar og kemur niður úr skelini. Ein vøddi í afturpartinum tekur fótin inn aftur í skelina.[1]
NøringRætta
Nógvir sniglar eru tvíkynjaðir, tvs. teir hava bæði kvenn- og kallkynsgøgn og nakrir teirra kunnu yngla við bæði kynjaðari og ókynjaðari nøring, tvs. teir kunnu fáa avkom, bæði við maka og uttan maka. Nógvir sniglar verpa egg, men summir sjósniglar gýta livandi ungar.
FøðiRætta
Flestu sniglar eru plantuetarar ella liva av æti, men tað finnast eisini sniglar sum eru rovdjór burturav, t.d. agngágga ið livir av skjeljadjórum, sniglar ið eru ræátarar, og eisini finnast sniglar ið liva sum snultarar (parasittar) á øðrum verum. Plantuetandi landsniglar, t.d. garðsniglar [2] og morsniglar kunnu vera sannar plágur í landbrúkinum og hjá urtagarðsfólki.
Yvirlit yvir sniglar í FøroyumRætta
- Prosobranchia (Framtáknusniglar) í Føroyum
- Opistobranchia (Baktáknusniglar)
- Pulmonata (Lungnasniglar) í Føroyum
- Gymnomorpha
Siðbundin uppdeiling av sniglum GastropodaRætta
Prosobranchia (Framtáknusniglar)
- Hópur: Archaeogastropoda
- Hópur: Mesogastropoda
- Yvirfamilja: Littorinacea
- Familja: Littorinidae – Fjørukúvingar (Fjørukúvingur...)
- Yvirfamilja: Rissooidea
- Familja: Hydrobiidae – Dyndsnegle (Stor dyndsnegl...)
- Yvirfamilja: Cerithiacea
- Familja: Turritellidae – Tårnsnegle (Tårnsnegl...)
- Yvirfamilja: Epitoniacea
- Yvirfamilja: Hippnicacea
- Yvirfamilja: Calyptraecea
- Yvirfamilja: Strombacea
- Familja: Aporrhaiidae – Pelikanfodssnegle (Pelikanfod...)
- Yvirfamilja: Cypraecea
- Yvirfamilja: Tonnacea
- Yvirfamilja: Littorinacea
- Hópur: Neogastropoda
- Yvirfamilja: Muricacea (Muricidae, Thaididae, Columbariidae, Magilidae)
- Yvirfamilja: Buccinacea
- Familja: Buccinidae – Gággusniglar, (agngágga, streymgágga...)
- Yvirfamilja: Volutacea (Olividae, Vasidae, Turbinellidae, Harpidae, Mitridae, Volutidae, Marginellidae)
- Yvirfamilja: Conacea (Cancellariidae, Conidae, Terebridae, Turridae)
Opisthobranchia (Baktáknusniglar)
- Hópur: Cephalaspidea
- Yvirfamilja: Acteonacea (Hydatinidae)
- Yvirfamilja: Philinacea (Scaphandridae)
- Yvirfamilja: Bullacea (Atyidae, Bullidae)
- Hópur: Anaspidea
- Hópur: Sacoglossa
- Hópur: Thecosomata
- Hópur: Gymnosomata
- Hópur: Notaspidea
- Hópur: Nudibranchia – Nakinsniglar
- Hópur: Pteropoda
Pulmonata (Lungnasniglar)
- Hópur: Systellomatophora
- Hópur: Basommatophora – Ferskvatnslungnasniglar
- Familja Lymnaeidae – Vatnakúvingar (Lymnaea stagnalis, pytsnegl)
- Hópur: Stylommatophora (Landlungesnegle)
- Familja: Arionidae (svarti snigil, morsnigil...)
- Familja: Limacidae (leopardsnigil, akursnigil...)
- Familja: Helicidae (Kjarrsnigil , lundarsnigil, urtagarðssnigil, burgundarsnigil, garðsnigil, Vanligur loðsnigil [3] ...)
KeldurRætta
- ↑ Theodor Hansen, Náttúrusøga, Føroya Skúlabókagrunnur, 1981
- ↑ http://malrad.fo/page.php?Id=81&l=fo&s223=gar%C3%B0snigil
- ↑ http://malrad.fo/page.php?Id=81&l=fo&s223=kjarrsnigil


c: text/html

text:
Komandi tiltøk
ley. 19. sept. DM Ung 14-15 (Hvidovre)
ley. 19. sept. Kalsoyarrenningin (Treysti)
Nýggjastu greinar
- DMU 2020: Føroyingar gjørdu um seg og vunnu 5 gull-, 5 silvur- og 4 bronsuheiðursmerkir
- FMU 2020: Øll úrslit
- #MÍTTVAKRASTA skráseting av teini og tíð
- FMU 2020: Rimarenningar avgreiddar í kvøld
- FMU 2020: Tíðarætlan og startlistar
- FMU 2020: Tíðarætlan og startlistar til rimarenningarnar í kvøld
- Hjálparfólk til FMU í vikuskiftinum
- FM ung 2020 verður 4.-6. september
- FM 2020: Nógv góð úrslit og eitt føroyskt met
- FM 2020: Startlistar og tíðarætlan

robotstxt: allowed

filter: keep


text:
Fríggjadagin hittist FIFA nevndin í Kigali í Rwanda, har nevndarlimirnir skulu atkvøða fyri, um FIFA skal skipa fyri tveimum nýggjum altjóða kapping. Talan er um eina kapping fyri landslið, meðan hin verður fyri feløg.
Forsetin í FIFA, Gianni Infantino, avdúkaði í mai ætlanir um nýggjar kappingar, men tá fekk hann harða mótstøðu frá millum annað UEFA og frá evropeisku fótbóltsdeildunum.
Nøkur av teimum, sum stuðla ætlanunum um nýggju kappingunum heita á Infantino um at bíða við at atkvøðu um tær, inntil hann hevur fingið eina avtalu við limirnar í UEFA og evropeisku fótbóltsdeildunum.
FIFA forsetin skal greiða frá inntøku- og ítróttarligu møguleikunum hjá kappingini áðrenn atkvøtt verður.


text:
Lívið sum barn og sum næmingur er ein heild
2013-08-15 22:32
Summarið telur dagarnar og skjótt verður skúladagurin aftur fastur táttur í barnalívinum. Børnini hava skjótt verið heima í sjey vikur, men koma aftur í skúla broytt og ment á ymiskum økjum. Tí hóast leikluturin sum barn og sum næmingur á ein hátt er hvør sín, er týdningarmikið, at vit síggja barnið sum eina heild, sum mennist bæði heima og í skúlanum.
Hugsan, sum førir til sjálvbjargna lívið
Esop, sum livdi í gamla Grikkalandi umleið ár 550 f.Kr sigur dømisøguna Krákan og krukkan: “Ein kráka, ið var tyst, fann av óvart eina krukku, sum eitt sindur av vatni var í. Men við tað, at krukkan var ov djúp, kundi hon ikki røkka niður at tí, so at hon kundi stilla tostan. Hon royndi í fyrstuni at bróta krukkuna sundur við nevinum. Men tá ið hetta ikki eydnaðist henni, fekk hon tað innskotið at kasta ymsar smásteinar niðurí, sum gjørdu, at vatnið kom heilt upp til tromina á krukkuni. So drakk hon alt tað, ið hon var ment.”
Um børnini gerast sum krákan, fáa tey innskot, hugsa sjálvi ymiskar møguleikar ella loysnir og avgera, hvussu tey vilja møta lívsins avbjóðingum. Tá gerast børnini við tíðini eisini sjálvbjargin, sum í sjálvum sær er málið – júst hendan fyrireiking liggur bæði heima og í skúlanum.
Barnið og framtíðarsamfelagið
Børn læra frá tí, tey eru fødd. Vaksin læra tey í fyrstu atløgu ikki at tosa, tey læra tað við at brúka málið, lurta og arbeiða sjálvi við tí. Tey verða eggjað, rættað og leiðbeind, men málið kemur við sosialari samveru við vaksin. Soleiðis er eisini við vitan og menning annars.
Sum næmingur gerast málini meira ítøkilig, og hóast fólkaskúlin ikki einvíst skal útbúgva næmingar til framtíðar samfelagið, men geva børnum og ungum møguleika at fáa eitt virkið og mennandi lív, so er spurningurin, hvussu tey gerst sjálvbjargin, bæði intellektuelt og praktiskt, áhugaverdur.
Sir Ken Robinson sigur, at fyritøkur í alsamt broytandi samfelagnum hava tørv á fólki, sum hava lætt við at tillaga seg, eru kreativ, og sum skilja seg sjálvi og onnur. Tað vil eisini siga, at næmingar skulu duga at lesa, skriva og rokna. Men hann sigur víðari, at næmingar, sum nýliga hava fingið eina útbúgving, hava torført við nýhugsan. Hann vil vera við, at orsøkin er, at undirvísingarskipanin ikki leggur upp til nýhugsan og kreativitet.
Heimspeki sum partur av barnalívinum
Kann tað vera, at ov lítil orka verður sett inn at síggja børnini sum smáir heimspekingar? Børn hava ein einastandandi eginleika at undrast, og tey undrast uttan mun til umstøður. Tey undrast yvir tað, tey síggja, hoyra, smakka, føla og lukta - síðani spyrja tey. Tey tora at spyrja teir stóru spurningarnar og tola, at allir spurningar ikki hava nakað einsíðugt svar. Tí er viðkomandi at spyrja, hvussu vaksin í gerandisdegnum gagnnýta hesar spurningar og hugsanir hjá børnum.
Í øðrum londum eru skúlar farnir at taka heimspeki inn sum lærugrein. Í ph.d. ritgerðini um heimspeki við børnunum í fólkaskúlanum grundgevur cand.pæd. Henrik Vestergaard Jørgensen soleiðis: “Heimspeki fær næmingarnir at síggja, at meiningar ofta ikki eru so avgjørdar ella svart/hvítar, og tað kann geva teimum neyðuga fyrivarni og lítillætni, hvat viðvíkur egnu meining teirra, so tey ikki gloypa øllum tí, tey hoyra, rátt. Víðari sigur hann, at sjálvsagt kann tað kennast sum at fara um mark at rist verður í uppáhald og grundarlag, men tað kann eisini viðvirka til eitt tryggari grundarlag.”
Hóast vit ikki finna endaligt svar á øllum, so eiga vaksin tó at royna at geva børnunum eitt svar, so tey kunnu gera undranina til nakað hondfast, sum kann liggja til grund fyri samtalum, kjaki og lærdómi heima og í skúlanum. Her fara næmingarnir óivað at tíma og læra at hugsa sjálvstøðugt og grundgeva fyri tí, teir halda og meina.
Barnalívið við hóskandi avbjóðingum
Vaksin eiga óivað at møta børnunum í undranini og í felag við børnunum víðka sólarringin. Soleiðis gerast børnini eisini sjálvbjargin. Hóast vitandi um, at lívið hjá børnum er ein heild, so er vandin, at tað verður sett upp í tveir partar, har annar er at vera barn heima, og hin er at vera næmingur í skúlanum. Men sjálvsagt skal leiklutin sum barn og leiklutin sum næmingur vera ein heild.
Heildin eigur at síggjast í, at fyrireiking heima er partur av arbeiðnum í skúlanum, har foreldur síggja stórt í at tosa við børnini og vísa virðing fyri tí, tey gera. Skúlin eigur tí ikki at fáa ábyrgd, sum natúrliga liggur heima og umvent. Heldur er ynskiligt, at dynamiskt samanhang er ímillum menning heima og í skúlanum. Rætt er kanska at vísa á, at av teimum 168 tímunum í vikuni eru børnini hóast alt bara 30-35 tímarnir í skúla.
Ann Elisabeth Knudsen, heilagranskari, sigur: “Børn fáa sjálvsvirði og kenslu av, at tey hava týdningarmiklan leiklut í familjuni, tá ið vit seta teimum krøv.” Soleiðis er eisini í skúlanum, har børnini fáa kenslu av at vera partur av læru, tá ið tey fáa uppgávur, sum passa teimum og sum gera tey før fyri praktiskt at brúka vitanina í gerandisdegnum. Her eiga foreldur sjálvsagt ein avgerandi leiklut at stimbra, at vera engagera og at vísa áhuga.
Børnini mennast í samsvar við evni og væntanir
Spurningurin er sjálvandi eisini, hvussu vaksin eru saman við børnunum. “Tað er ein mýta, at góði barndómurin er nýbakaðir bollar, spæl á gólvinum og óendalig beinleiðis samvera.” Við hesum vil heilagranskarin, Ann Elisabeth Knudsen, hava foreldur aftur at taka ábyrgd sum foreldramyndugleiki – og halda fast við, at tey hava valt eitt lív sum vaksin. Tað hevur týdning, at vaksin og børn eru heima saman, tað er kvalitiestíð. Ikki endiliga altíð at gera nakað saman, tí vaksin eiga eisini at vísa, at tey eru vaksin og hava tí eisini aðrar uppgávur. Men neyðugt er, at børnini altíð kunnu spyrja og tosa við tey vaksnu, um tey kenna tørv á tí. Tá læra tey at seta orð á tankar og kenslur og verða eisini ment málsliga.
Týðandi er sjálvsagt, at menningin er á teirra egna støði, og at tey megna avbjóðingina. Í bókini “Uppaling og skúlaskapur” vísir Jeffrei Henriksen til kinverska vísmannin Meng-tse, sum livdi um ár 200 fyri Krist, sum segði: “Latum okkum ikki vera sum maðurin úr Sung. Einaferð var ein maður úr Sung, sum var so harmur um, at grógvandi korn hansara ikki var hægri, og tí togaði hann í tað. Tá ið hann hetta hevði gjørt, fór hann heim og sá ógvuliga býttur út og segði við fólk sítt: “Í dag eri eg móður. Eg havi hjálpt korninum at vaksa seg langt.” Sonur hansara rann út at hyggja, og hann fann, at alt kornið var følnað.
Bert fá menniskju eru í heiminum, sum ikki eru ímóti natúr síni, sum maðurin við korninum. Hann vildi hjálpa tí at vaksa seg høgt. Summi halda natúrina einki nytta og røkja hana ikki, tey lúka ikki akur sín. Hini, sum vilja hjálpa henni at vaksa seg stóra, slíta kornið upp. Tað, tey gera, er ikki bert til ógagns fyri kornið, men har afturat til skaða.”
Málið er óivað, at finna røttu umstøðurnar og støðið, so børnini við stimbran gerast sum krákan, har tey fáa innskot, hugsa sjálvi ymiskar møguleikar ella loysnir og avgera, hvussu tey vilja møta lívsins avbjóðingum. Tá gerast børnini við tíðini eisini sjálvbjargin, sum í sjálvum sær er málið fyri framtíð teirra.
Tóra við Keldu


text:
Svimjihylurin í Tofta skúla er nú tómdur og umvæling av hylinum er byrja. Eftir ætlan, verður svimjandi aftur eftir summarfrítíðina.
Svimjihylurin, sum er frá 1981, hevur seinastu 2 árini verið fyri umfatandi dagføringum, sum tó ikki eru lidnar. 3 byggistig er eftir, og er byrja nú.
Í 2018 var fyrsta byggistig framt við at gera nýtt teknikkrúm. Annað byggistig var at útvega nýggja tekniska útgerð í teknikkrúmið, og bleiv tað gjørt í 2019.
Nú er triðja byggistig eftir, sum er sjálvur svimjihylurin. Arbeiði umfatar m.a. at leggja nýggj rør í botnin við nýggjum botndýsum, hækkað botnin og gera nýggja gólvfrárenningsrennu v.m., so svimjihylurin lýkur nútíðar heilsukrøv.
P/F Nomatek og Regin Joensen, múrari, standa fyri arbeiðnum.


text:
Av hesum skulu tvær breytir veljast.
Frá tí góða hugskotinum til veruleika! Tú lærir allar menningarliðir frá tínum hugskoti til veruleika. Hvussu ein fyritøka verður stovnað, fíggjað, rikin og marknaðarførd.
Um tú hevur áhuga fyri klædnasniðgeving og klædnamóta er hetta breytin til tín. Tú lærir tað grundleggjandi innan sniðgeving, seyming og klædnaframleiðsu.
Dámar tær at siga søgur? Miðla og samskiftisbreytin gevur tær innlit í neyðugu amboðini til at siga tína søgu. Við myndum, filmi, lýsingum og við teksti lærir tú at miðla tað, ið liggur tær á hjartað.
Hevur tú gott hugflog? Hetta er staðið har tíni skapandi evni sleppa framat. Bert hugflogið setir markið. Tú kanst td læra at garva seyðaskinn, mála steinar, stoypa gips og betong lutir.
Dámar tær at matgera og møguliga at gera øðrvísi mat? Her lærir tú tað grundleggjandi innan matgerð, reinføri, matmentan, matgleði og heilsugóðan kost.


text:
INVATEC | PS-1200H-24
Hesin sinus-invertari hevur ikki ringkjarnir, men reint elektroniskt umformar 12 volt DC til 230 volt AC. Tað merkir millum annað, at prísurin er væl lægri enn ein invertari við ringkjarnum og at vektin er uml. ein fjóðra part.
Við háfrekventu inverter seriuni fær man reina sinus kurvu, sum ikki gevur stoy á ávísum apparatum s.s. sjónvart og teldum. HF-invertarin skal ikki viðmælast til apparatir við roterandi motorum, tá hesir kunnu taka nógvan startstreym sum ikki er stuðlaður.
Viðmæld DC sikring 60A.


text:
Heimamissiónsforlagið gevur út og selur kristiligar bøkur til andliga uppbygging. Vit hava givið út ein hóp av føroyskum bókum, umframt at vit eisini selja eina rúgvu av útlendskum bókum, ið vit meta eru í tráð við sunna kristna læru.
Kirkjuliga Heimamissiónin eigur og umsitur Heimamissiónsforlagið. Vit halda til í Nesvík, men selja eisini bøkur í missións- og meinigheitshúsum kring landið.
Fylg okkum á Facebook fyri at frætta um nýggjar føroyskar útgávur, nýggjar bøkur, sum vit bíleggja heim, og um serlig tilboð.
Tú kanst eisini fáa fatur á okkum við at ringja á tlf. 470 000.


text:
7114.14 - Grundskeið í føroyskum
Skeiðsnummar
7114.14
Heiti
Grundskeið í føroyskum
ECTS
10
Endamál
Endamálið við skeiðnum er, at tey lesandi skulu • fáa gott innlit í føroyskar stavsetingarreglur • duga at stava síni skrivligu avrik rætt • duga at skyna á føroyskum og donskum málburði og víðka føroyska orðafeingið • verða tilvitað um kravdan málsligan neyvleika í akademiskari skriving • fáa kunnleika til ávegisskriving og onnur skrivlig háttaløg og námsfrøðiligu møguleikarnar, háttaløgini hýsa.
Innihald
Føroyskar stavsetingarreglur. Tekstir við blandaðum donskum og føroyskum orðingum og orðalagi. Høvuðsarbeiðshættirnir í nýggjari námsfrøði brúkt í sambandi við skriving
Læru- og undirvísingarhættir
Grundskeið í stavsetingarreglum og málbót verður skipað sum framløgur við verkevnum. Verkevnini verða loyst í bólkum. Hvør bólkur hevur sín lærara. Tekstir verða viðgjørdir í bólkum við tí í hyggju tilvitandi at sálda ímillum danskar og føroyskar orðingar og orðalag. Síðan verður farið undir skrivliga arbeiðið, sum umframt fyrilestrar og viðgerð av ástøðiligum tilfari verður grundað á næmingaavrik, sum verða greinað.
Læruúrtøka
Tá ið skeiðið er av, skal tann lesandi duga at: • brúka allar vanligar stavsetingarreglur í verki, m.a. við at rætta næmingaavrik og grunda rættingarnar • greiða frá og skifta orð um málmunir og stílmunir í føroyskum. • viðgera, hvussu viðbrekið málið er og miðvíst røkta tað. • brúka ymsar arbeiðshættir, ið fær næmingar í gongd við at skriva. Bæði teir, ið eru stinnir í tí, og teir veiku, ið hava ilt við at skriva. • brúka amboðini, ið eyðkenna ymsu tekstasløgini
Próvtøkuháttur
Lesandi fara til 4-tíma skrivliga roynd í stavsetingarreglum og málbót fyri heyststeðgin. Grundskeiðið endar við 6-tíma skrivligari próvtøku í skriviførleika fyri jól. Treytin fyri at fara til endaligu próvtøkuna er, at skeiðið í stavsetingarreglum og málbót er staðið.
Próvdøming
Innanhýsis
Lestrarlisti
Lestrarlistin verður útflýggjaður við skeiðsbyrjan
Ábyrgd
Jonhard Finnleif Mikkelsen


text:
1889.12 - Ritverkið hjá Edith Södergran – nýskapandi í yrking og kyni
Skeiðsnummar
1889.12
Heiti
Ritverkið hjá Edith Södergran – nýskapandi í yrking og kyni
ECTS
5
Endamál
Á skeiðinum er endamálið at lýsa og viðgera, hvussu hon í senn broytti tann romantiska og symbolistiska yrkingaháttin og setti ljóskastaran á listakvinnuna.
Innihald
Edith Södergran (1892-1923) er undangonguyrkjarin í norðurlendskari modernismu. Hon gav fýra yrkingasøvn út millum 1916 og 1922 – í 1925 gav vinkonan Hagar Olsson enn eitt savn út við yrkingum eftir hana. Saman við yrkingasøvnunum verða bókmentafrøðiligar viðgerðir og greiningar lisnar m.a. eftir Ebbu Witt-Brattström. Harumframt verður dentur lagdur á ástøði um leiklutin hjá lesarunum í skaldskaparlestri (reader-response theory). Undirvísingin fevnir um lærara- og studentaframløgur og virkin luttøka á skeiðinum telur við í endaliga úrslitinum. Undirvísing Undirvísingin fevnir um lærara- og studentaframløgur. Virkin luttøka á skeiðinum telur við í endaliga úrslitinum.
Læru- og undirvísingarhættir
3 t. um vikuna í 7 vikur
Próvtøkuháttur
Skrivlig roynd í 4 tímar, sum verður hildin beint eftir at undirvísingin er liðug.
Ábyrgd
Malan Marnersdóttir


text:
Fyrst ringja vit til Terja Vestergaard og hoyra um ein nýggjan sang, sum Hans Jacobsen, sáli, vanliga nevndur Hans á Bakka setti orð til og sum Terje hevur sett lag til og sum Jákup Zachariassen hevur lagt til rættis. Eisini tosa vit við Terja, m.a. um at skriva sangir o.a. Síðani ringja vit til Regin Guttesen og hoyra um eitt bíbliu-skeið, undir heitinum Parola, sum verður í Italia, 3.-11. juli 2017. Hetta er fyri ung 18-35 ár. Tilmelding og upplýsingar annars um búgving, prísir v.m. sæst á heimasíðuni parola.fo, har klikkjast kann inn á parola-facebook síðuna eisini.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Minningarorð um Zacharias Hammer
Elin Karbech Mouritsen skrivar:
Nú tú ert farin, góði Zacharias, vil eg so gjarna skriva um teg og um árini, vit gjørdu Barnaløtuna í KVF saman. Tað var so praktfult at arbeiða saman við tær. Altíð fyrikomandi, blíður og eitt ótroyttiligt arbeiðsgrev.
Ofta var sjeymílaferðin í gongd, tí sendingin skuldi verða kvøldið eftir. Tú vart sterkur sum ein oksi, eg var meira sum eitt heimalamb, og onkutíð mátti eg siga: ”Bíða góði, eg má líka lada upp við einum drekkamunni og sandwich.”
Eg kendi tína arbeiðsrútmu og lærdi skjótt at taka mat við, um eg ikki skuldi koksa.
“Ja – endiliga góða! Fá tær endiliga”, segði tú við einum smíli.
Vit høvdu tað ofta stuttligt sum makkarapar, góði. Tað eru so nógvar anekdotur, eg kundi skrivað um. Ein er tann dagin, tú ringdi og bað meg gera Barnaløtuna saman við tær úti í Fugloy.
“Í Fugloy??! Hoyrdi eg rætt?”
Tú hoyrdi á mær, at har ruggaði ikki rætt. So forkláraði eg tær, at eg so absolutt ikki fór í nakran bát við vilja. Tú mundi skrædnað.
“Jamen, tað er bert ein stuttur túrur við Másanum. Tað klárar tú fínt, ha?”
“Eg? Við Másanum?! Nei, góði, eg fái næstan sjóverk, bara eg lukti olju á kajuni. Másan kanst tú gloyma alt um. Um eg skal við, so mást tú velja eina aðra oyggj. Eina sum koyrandi er til.”
Nei, Fugloy mátti tað vera. So segði eg tær, at eg tíverri ikki kundi koma við. Knappliga sigur tú:
”Tyrlan! Hvussu við henni?”
“Jaaa, tað er nakað annað. So komi eg.”
Og so bleiv. Takkað veri tær fekk eg enntá upplivað transit í Svínoy. Ein oljutunna skuldi í land har. Tú flenti so hjartaliga, tá tú kom at taka ímóti mær í Fugloy, og eg fortaldi tær, at nú føli eg meg næstan sum ein globetrottara. Vit fingu eina praktfulla tíð úti í Fugloy. Men nú er láturin saman við tær tagnaður, góði. Tárini renna nú, eg biði tær farvæl, góði trúfasti vinur mín. Takk fyri alt, tú gav mær. Takk fyri stóru gávuna, tú gavst Føroyum.
Trygga ferð upp til skínandi stjørnurnar, góði kerasti Zacharias. Harrin varðveiti teg hjá sær.
Friður veri um títt minni.
Kelda: in.fo


text:
Niels Juel Arge varð herfyri settur í starv sum fíggjarleiðari í Tórshavnar kommunu. Hann er útbúgvin cand.merc.aud og hevur eina journalistiska eftirútbúgving.
Niels Juel er royndur leiðari innan fíggjarliga økið. Hann hevur verið fíggjarstjóri á P/F Poul Michelsen, verið virkandi stjóri í eitt tíðarskeið hjá tryggingarfelagnum Trygd, verið íløguráðgevi og deildarleiðari fyri Corporate Finance í BankNordik og fíggjarleiðari á Strandferðsluni.
Eitt tíðarskeið var hann virkandi stjóri á Strandferðsluni og hann hevur eisini verið fulltrúi í Samferðslumálaráðnum og í Fíggjarmálaráðnum.
Niels Juel Arge er her avmyndaður saman við Anniku Olsen, borgarstjóra, og Eydnu Justinussen, fyrisitingarstjóra.
Kelda: TK


text:
fríggjadagur, 20. april 2007 09.08 - Ítróttur
Hjálparvenjarin hjá A-landsliðnum, John Petersen, skal venja Skála í fremstu fótbóltsdeildini hjá monnum. - Tað kennist væl at koma aftur til Skála sum venjari, tí eg hevði alla tíðina ætlað mær at komið aftur sum spælari, sigur John Petersen.
Nýggi Skála-venjarin sigur, at hansara fyrsta uppgáva verður at fáa tann vælkenda stríðsviljan og spæligleðina fram av nýggjum, sum hevur eyðkent Skála, umframt at spæla góðan fótbólt. - Nú havi eg ikki sæð Skála spælt í ár, men eg skilji á lagnun, at vantandi spæligleðin hevur verið ein trupulleiki, sigur hann.
John er skálamaður, 34 ára gamal, og hevur drúgvar royndir sum spælari, eisini á landsliðnum og uttanlands, og nú skal hann á fyrsta sinni royna seg sum høvuðsvenjari í fremstu mansdeildini. Kristmund Johannesen, sum hevur verið hjálparvenjari undir Dragan Kovacevic, heldur fram sum hjálparvenjari hjá John.


text:
Søkt verður við hesum eftir tekniskum leiðara til Runavíkar kommunu. Søk starvið á www.runavik.fo/Leys størv. Umsóknarfreistin er 14. mai 2019.
18.04.2019
BÝARVERKFRØÐINGUR, endurlýsing
- Nú letur Bókasavnið á Skála dyrnar upp!
- Skálanevndin
- Demenssamskiparaútbúgving av bakkastokki
- Støkk upp konsert
- Bygdarfundur í Funningi
- Søk um mentanarstuðul
- Busskoyring til og frá skúlum
- Ráðgeving um Fjøruvegin
- Signar á ferð
- 4 míl
- Áheitan at rudda, áðrenn veturin byrjar
- Venjingin í Bylgjuni og í Ítróttarhøllini á Skála byrjar aftur í komandi viku – viku 38
- Onnur sending, – grót av Hvítanesi
- Roðin letur upp aftur
- Saman kunnu vit skapa ein ruskleysan heim
- Fornavegur í Lamba stongdur
- Klippið trø og runnar framvið vegi
- COVID-19 kanningar í Skótahúsinum týsdagin
- Oyða loðið hóvblað
- Hevur tú ongan posa eftir?


text:
Høvuðstøl
Bruttotjóðarúrtøkan, stytt BTÚ, er eitt av lyklatølunum í tjóðarroknskapinum. BTÚ er mát fyri virðið á framleiðsluni í landinum eitt ávíst tíðarskeið. Framleiðslan er sett saman av tilfarsnýtslu, arbeiðsmegi og framleiðslutólum, og burtur úr henni fáast vørur og tænastur av øllum slag.
Keldan til at gera upp framleiðsluvirðið eru alskyns tøl úr øllum samfelagnum. Hesir smálutirnir í tølum verða settir saman til eitt stórt roknistykki, ið gevur okkum bestu myndina av búskaparligu støðuni eitt ávíst tíðarskeið, umframt nær broytingar henda frá einum tiðarskeiði til eitt annað. Millum annað lýsa høvuðstølini, nær vit hava havt búskaparliga kreppu, og nær tað gongur væl.
Høvuðskeldan til uppgerð av bruttotjóðarúrtøkuni í Føroyum eru roknskapir, ið lýsa eitt farið tíðarskeið. Tískil lýsa hesi tølini ikki búskaparstøðuna her og nú. Men við støði í teimum givnu uppgerðunum og brúki av ymsum øðrum hagtølum, ið eru dagførd skjótari, og sum ikki eru beinleiðis partur av vanligu uppgerðini, verða framrokningar gjørdar av høvuðstølunum. Hesi tølini síggjast undir Framrokning.
Tjóðarroknskapurin kann millum annað lesast eftir Vinnugrein og Geira.
Orðalýsingar:
- Bruttotjóðarúrtøkan (BTÚ), er gjørd upp í marknaðarprísum og er eitt mát fyri virðisskapanina samanlagt í einum tíðarskeiði.
- Bruttovirðisøkingin (BVØ) er BTÚ í støðisprísum og verður gjørd upp í vinnugreinum og geirum sum framleiðsluvirðið í støðisprísum minus nýtsla í framleiðsluni í keyparaprísum. Fyri heildarbúskapin kann BVØ eisini gerast upp sum BTÚ í marknaðarprísum minus vøruskattir netto.
- Bruttofaktorinntøkan (BFI) er BTÚ í faktorprísum og verður gjørd upp sum BVØ minus aðrar framleiðsluskattir netto. Tað er tann parturin av framleiddu virðisøkingini, sum verður nýttur til at løna framleiðslufaktorunum, løn til løntakarar (inn- og útlendskar) og rakstraravlop til innlendskar stovnsligar eindir.
- Bruttorakstraravlop er BVØ, tá ið løn og atknýtt gjøld, umframt aðrir framleiðsluskattir (netto) eru drigin frá.
- Framleiðsluvirði er virðið á vørum og tænastum frá marknaðarligari framleiðslu, framleiðslu til egna nýtslu og aðrari uttanmarknaðarligari framleiðslu. Framleiðsla er ikki tað sama sum søla. Til dømis er framleiðsluvirðið í einum handilsvirki ikki sølan, men sølan minus innkeyp av handilsvørum (bruttovinningur). Í almennari fyrisiting og aðrari uttanmarknaðarligari framleiðslu verður framleiðsluvirðið gjørt upp sum kostnaðurin av framleiðsluni, t.e. nýtsla í framleiðsluni + lønarkostnaður + framleiðsluskattur netto + kapitalslit.
- Stovnsligu eindirnar verða flokkaðar saman í geirar eftir, um tær hava eins búskaparliga atferð, avgjørd eftir framleiðsluslag, høvuðsvirksemi, høvuðsuppgávu og fígging. Høvuðsgeirarnir eru ikki-fíggarlig feløg, fíggjarlig feløg, almenn fyrisiting og tænasta, húsarhald, felagsskapir og umheimurin.


text:
Fundur við Javnaðarflokkin
Fundur við Javnaðarflokkin.
Javnaðarflokkurin heitti á Heilsuhjálparafelag Føroya, um at koma á fund og greiða frá avbjóðingunum á eldraøkinum og hvat ið kann gerast, fyri at betra um støðuna.
Felagið var á fundi í dag og fekk høvið til at greiða frá teimum viðurskiftum, sum vit longu hava víst á undan Løgtingsvalinum og ígjøgnum longri tíð. Tað var ein góður og uppbyggjandi fundur, har vit kjakaðust aftur og fram, um møguleikar og loysnir.
Eldraøkið er dýrt at reka, men skal mann bert hugsa í krónum og oyrum og tølini á botnlinjuni ella skal borgarin vera í miðdeplinum? Verður eldraøkið raðfest nóg ovarliga?
Her eru fleiri viðurskiftir, ið mugu ganga upp í eina hægri eind, um hetta økið skal vera lív lagað og hava eina ávísa dygd. Vilja vit hava kvalitetsrøkt ella lappaloysnir?
Í fremstu raðfesting er lønarspurningurin. Lønin má hækka nógv meir, enn tað tann almenni lønarkarmurin leggur upp til. Lønin er alt ov lág og als einki lokkandi fyri ung fólk at nema sær útbúgving til heilsuhjálpara, sum hava eitt hav av útbúgvingarmøguleikum at velja ímillum.
Starvsfólkanormeringin er ov lág nógvastaðni. Tað ger at starvsfólk verða skjótari strongd og tænastan til borgaran versnar. Hava starvsfólkini tað gott, so hava borgararnir tað eisini gott. Vit skjóta upp, at tað verður gjørd ein normering við lóg, ið tryggjar eitt ávíst høgt fakligt støði. Vit síggja ferð eftir ferð, tá sparingar eru, at tað verður klípt av vaktum, hóast okkara sáttmáli greitt sigur 8 tímars arbeiðsdag.
Menniskjan livir ikki av breyði eina, sambært tørvsvarðanum hjá Maslow. Fyri at okkara gomlu skulu hava ein góðan og innihaldsríkan gerandisdag, er neyðugt at hugsa um eina heildarrøkt, tað vil siga, ikki bert eina turra blæu, heilivág og mat, men má sálarligi tørvurin eisini nøktast, so okkara gomlu, ið eru okkara mammur, abbar, gubbar og systkinabørn, ikki sita og stara í tóman heim. Hetta eru menniskju vit eru góð við. Lívið má hava eitt innihald, so leingi vit eru her á jørð , ið tann mun tað ber til.
Umsorgan er lyklaorðið ið okkara útbúgving, men tíðin røkkur í nógvum førum ikki til annað enn ta grundleggjandi røktina.
Steðgið við at byggja hesi stóru og stásiligu heimini, um tað ikki er ráð til innihaldið, nevniliga tey gomlu. Vandin er at tað so blíva “goymslustøð” ístaðin fyri eitt heim, ið er fjálgt og gott, har starvsfólk og búfólk trívast.
Tá starvsfólk verða sjúk, er ofta trupult at fáa fólk at dekka vaktirnar og tá mugu starvsfólk renna enn skjótari og gera sítt arbeiðið, umframt arbeiðið hjá tí ið er sjúkur. Vit skjóta upp, at starvfólkini býta lønina ímillum sín, sum eina gularót, um ikki ber til at fáa avloysara inn at taka vaktina hjá tí sjúka.
Arbeiðsvikan eigur við lóg at styttast niður í 35 tímar. Okkara limir arbeiða allan sólarringin og eru sostatt ein útsettur bólkur, bæði fysiskt og sálarliga. Øll starvsfólk ið arbeiða í vakttungum størvum, eiga at arbeiða styttri arbeiðsviku.
Lógin um hvílitíð verður ikki yvirhildin, við 40 tímars viku, tá ein arbeiðir í vaktum.
Tað eigur at vera ein rættur hjá øllum starvsfólkum, at sleppa at arbeiða fulla tíð og at kunna megna at forsyrgja sær. Størv skulu lýsast sum fulltíðarstørv og ikki sum nú, har flestu størv eru við niðursettari tíð. Tað er ein stór andsøgn í, at okkara limir ikki sleppa á fulla tíð, nú starvsfólkatrotið er methøgt.
Við einum parttíðarstarvi er pensiónsuppssparingin lægri, og er tað eitt bakkast fyri javnstøðuna. Meirilutin á eldraøkinum eru kvinnur ið arbeiða á hesum økinum og eru sostatt verri stillaðar og tað eiga vit sum samfelag ikki at góðtaka.
Heilsuhjálparafelag Føroya fegnast um, at okkara uppskot, løn undir útbúgving, hevur vunnið frama millum politikar og at Mentamálaráðið arbeiðir við uppskotinum. Um hetta gerst veruleiki, fer tað uttan iva at viðvirka til, at fleiri fólk fara at nema sær heilsuhjálparaútbúgving. Vit mugu fáa ung fólk til hetta týdningarmikla økið.
Sambært okkara nýggjastu hagtølum frá í dag 15. januar, sum eru gjørd útfrá teimum 708 limunum ið eru skrásettir á okkara limaportali, so er størsti starvsfólkahópurin, starvsfólk frá 51 til 67 ár. Hetta eru sera døpur tøl og álvarsamt fyri eldraøkið og tískil má okkurt gerast beinanvegin. Løn undir útbúgving ger tað ikki einsamalt, men saman við hægri starvsfólkanormering, væl hægri løn, styttri arbeiðsviku og rættinum at arbeiða fulla tíð, so koma vit á mál og hava nakrar karmar, ið vit sum samfelag kunnu vera errin av, men tað krevur pening og spurningurin er so, vilja vit brúka tann peningin til eldraøkið ella?….. Tann spurningin seta vit okkara fólkavaldu politikarum.


text:
Telefontænastan:
Hevur tú spurningar viðvíkjandi onkrum, sum tú sært á heimasíðuni ella ynskir tú at vita meira um eitt ávíst tiltak, ert tú vælkomin at ringja til okkara.
Eisini ert tú vælkomin at ringja, um tú hevur onkran átrúnaðarligan spurning, hevur tørv á at tosa um eitthvørt, ið nívir ella tyngir teg - ella bert hevur tørv á onkrum at práta við.
Vit ynskja fegin at vera til taks og hjálpa tær eftir førimuni. Tær nýtist ikki at siga, hvør tú ert (ella: tú kanst vera dulnevndur) um tú ynskir tað, og vit hava sjálvsagt tagnarskyldu.
Vit svara telefonini millum kl. 16.00-23.00 - Telefonnr. er 59 07 93.
Viðtala:
Jógvan Jacobsen er at hitta í Hebron hvønn hósdag millum kl. 14-18.
Hevur tú tørv á onkrum at práta við um onkran andaligan ella bíbilskan spurning, ella heur tú tørv á at tosa um eitthvørt, ið tyngir ella nívir teg, ert tú vælkomin inn á gólvið í Hebron ásettu tíðina. Jógvan er klárur at tosa við teg. Tú ert eisini vælkomin, um tú hevur tørv á forbøn!
"Eg ynski fegin at lurta, biðja og vegleiða eftir førimuni", sigur Jógvan, sum sjálvsagt eisini hevur tagnarskyldu.


text:
Standfaraskip Landsins upplýstið í gjárskvøldið á teirra heimasíðu, at allar oyggjaleiðir vera avlýstar tíðliga 08.01.2020. Hetta skrivat SSL á teirra heimasíðu, “Fyri verður avlýsa oyggjaleiðir í morgin fyribils Smyril siglir ikki túrin til Havnar kl. 06.00, eiheldur suður 08.45. Fyrsti túrur er 11.30 av Krambatanga. Teistin siglir í fyrsta lagið kl. 18.35 í annaðkvøld. Ternan siglir í fyrsta lagið kl. 16.20. Spógvin avlýsir fyribils. Sildberin avlýsir fyribils. Sam avlýsir fyribils. Rita avlýsir fyribils Galdani 08-01-20.
SáH


text:
Tað var Torkil Veyhe sum var skjótastur niðan á Sornfelli, tá kappast varð í FM í Einkultstarti. Og tað var tí hann sum stóð ovast á sigurspallinum eftir tíggju kilometur langa teinin úr Kollafjarðadali niðan á Sornfelli.
Býarsúkkling í gjár, og fjallaeinkultstartur í dag. FM í ár er eitt sindur øðrvísi enn tað hevur verið seinastu mongu árini. Tað er roynt áður, men nú verða aftur allar kappingarnar koyrdar eitt og sama vikuskifti.
Í kvøld var tað einkultstartur, og í avbera góðum veðri bleiv kappast úr Kollafjarðadali og niðan á Sornfelli. Ein teinur sum er 10 km langur.
Rennarar renna eisini hendan teinin, tá kappast verður í TOP RUN. Súkklarar hava fyrr kappast niðan á Sornfelli, men tað hevur verið í Landavegsúkkling. Tá varð byrjað í Havn, tað bleiv koyrt til Vestmanna, og frá Vestmanna gekk leiðin niðan á Sornfelli, har málið var.
Úr flogfarinum og beint á súkkluna
Føroyska jarnkvinnan kom beint úr flogfarinum, skifti í súkkluklæðir og fór so beint á súkkluna, og fór so beint aftur upp í luftina. Karina Ottosen kom úr flogfarinum, og setti føturnar á jørðina, og fór so aftur upp í luftina, niðan á Sornfelli.
Karina luttók í einkultstartinum, og hóast at hon ikki súkklaði á sínari egnu súkklu, og hóast at bremsan tók í, so kom Karina smílandi um málstrikuna. Silvur á Oyggjaleikum í triathlon, og silvur í dag í 10 km langa fjalla einkultstartinum.
Í serflokki
Helgi fær góð úrslit úti í stóru verð, og eins og Torkil so koyrur Helgi eisini í sterkasta bólkinum í Danmark. Men meðan Torkil telist millum sterkastu súkklarar í landavegsúkkling, so klárar Helgi seg sera væl í besta bólkinum í fjallasúkkling. Og tí var tað ikki eitt yvirraskilsi, at Helgi bleiv nummar tvey, og var tann, ið var næstur niðan á Sornfelli. Báðir byrjaðu sum heilt ungir at súkkla, báðir eru ágrýtnir, báðir hava ein vilja av stáli, og báðir eru teir í serflokki.
Fýra sekund
Tað tekur umleið fýra sekund at blunka, og tað vóru bara fýra sekund vóru millum triðja- og fjórðaplássið í 10 km langa einkultstartinum.
Hetta var teinurin hjá Jan Hjaltalin Olsen. Jan hevur ment seg nógv seinastu árini, og ein kann siga, at føroysku fjøllini eru “vinirnir” hjá Jan. Hann koyrur smílandi niðan á øll fjøll. Jú hægri, jú betur. Tað var tætt millum súkklararnar, ið kempaðu um bronsuna, men tá allir vóru komnir á mál og dómarin hevði talt saman og trekt frá, so vóru bara fýra sekund, ið skilti eitt pláss á sigurspallinum, og fjóraplássið.
Jan var so spentur um úrslitið, at hann ikki vildi spyrja dómarin um hvør gjørdist nummar trý, og hvør bleiv nummar fýra.
Gunnar Dahl-Olsen tordi at spyrja. Og Gunnar var glaðari um úrslitið enn Jan var. Gunnar vann á Jan við bara fýra sekundum.
- Eri altíð farin eftir gullinum, men kann ikki minnast, at eg havi verið so glaður fyri eitt triðjapláss sum eg var í kvøld. Jú, bronsuheiðursmerkið á Oyggjaleikum á Gurnsey í 2003, var líka so gott, segði Gunnar Dahl-Olsen eftir kappingina.
Frá Marathon til Sornfelli
Ein annar sum eisini nýliga er lendur, er marathon rennarin, sum nú eisini vil royna seg innan súkkling og triathlon.
Jákup Petur Eliasen hevur júst verið í Berlin og runnið marathon. Heilt vist eru vøddarnir moyrir eftir drúgva teinin á asfaltinum í Berlin, men hóast tað, so megnaði prúði maðurin, sum vigar umleið hundrað kilo, at koyra teinin uppá góðar 39 minuttir. Ein góð tíð, og tað vóru fleiri luttakarar sum koyrdu teinin uppá góðar 39 minuttir. Fýra mans koyrdu teinum millum 39 og 40 minuttir. Jákup Petur varð ein teirra, og hann brúkti 39 minuttir og 21 sekund um harða teinin.
Úrslit, Opin bólkur, 10 km einkultstartur
Torkil Veyhe, 27 minuttir og 25 sekund
Helgi Winther Olsen, 30.44
Gunnar Dahl-Olsen, 32.36
Jan Hjaltalin Olsen, 32.40
Andrass Joensen, 34.45
Áslakur Nesá, 35.03
Einar Vang, 35.50
Henrik Kølleskov, 36.38
Tóri Thorleifsson, 39.15
Sigmund Olsson, 39.19
Jákup Petur Eliasen, 39.21
Kjartan Egholm, 39.36
Christian Guttesen, 40.50
Úrslit, kvinnur, 10 km einkultstartur
Birita Poulsen, 44 minuttir og 16 sekund
Karina Ottosen, 48.54


text:
Betri Deildin menn
Nr. 1 = UEFA Champions League
Nr. 2 = UEFA Europa League
Nr. 3 = UEFA Europa League
Nr. 9 = Niðurflyting *
Nr. 10 = Niðurflyting *
Steypavinnarin = UEFA Europa League
Verður steypavinnarin onkur av teimum fýra fremstu liðunum, so sleppur nr. 4 við í Europa League.
* Tað er ikki víst, at nakar flytur niður, tað veldst um endastøðuna í 1. deild menn.
Um javnt er í stigum í avgerandi plaseringum, er reglan hendan:
1) Uppmøtingin til dystir
2) Samlaða málúrtøkan
3) Flest skotin mál
4) Umdystur á uttanveltaðum vølli


text:
Røða, sum Mouritz Mohr helt við Eysturoyar røktar- og ellisheim í Runavík á flaggdegnum 2020:
Góðu áhoyrarar og búfólk.
Tað var ein heilt serlig løta, tá eg tann annan juni í fjør fekk heiðurin at bera Merkið inn í Norðmansdalin í Norðursælandi. Í danska summarhitanum vóru føroysku klæðini dekan ov heit, men vann stoltleikin – hetta at umboða Føroyar og føroyska flaggið - á hitanum. Eg var verandi í føroysku klæðunum alla tíðina, til Merkið var lagt saman aftur.
Júst 100 ár vóru tá liðin síðan abbin, Kjartan Mohr, bar Merkið fram alment á fyrsta sinni. Hann var tá 19 ára gamal og skipastimburlærlingur í Danmark og kom javnan saman við øðrum føroyingum, sum vóru í lestrarørindum tá.
100 ára tiltakið í Danmark í fjør
Sum barn og upp gjøgnum mín uppvøkstur havi eg mangan hoyrt um Norðmansdalin og Regensen og um tað søguligu hendingina, sum fór fram tá. Mær er fortalt, at tað í roynd og veru var av tilvild, at tað júst bleiv hann, sum kom at bera flaggið.
Hin 2. juni 1919 gjørdu tey í Føroyingafelagnum útferð til Norðmansdalin – og høvdu ætlanir um at bera nýggja føroyska flaggið oman í dalin. Men tá tey nærkaðust kongsborgini í Fredensborg, bóru tey eyga við, at flagga varð við Dannebrog, sum jú merkir, at sjálvur kongur var heima á Fredensborg slotti. Tá kom nakað av fjáltri á føroyingarnar um hetta, at bera flaggið fram við kongsborgini, og abbin skal tá hava sagt “Kom, lat meg taka stoytin” – og fór so á odda við føroyska flagginum oman í Norðmansdalin.
Tað vóru millum annað slíkar søgur, sum gjørdu, at tað kendist heilt serligt fyri meg at bera flaggið í Danmark henda dagin í fjør.
Eg kendi ikki sørt av søguligum veingjaslagi og mentanararvi tá tann føroyski træskipaflotin, sum varð ímyndin av flaggsiglingini, legði at á Norðuratlantsbryggjuni í Keypmannahavn, og vit síðani sunnudagin eftir gingu skrúðgongu við merkinum til studentagarðin, Regensen, sum millum føroyingar varð kallað á Garði og so oman í Holmens Kirkju, har guðstænasta var. Serliga hátíðarlig gjørdist løtan, tá vit komu inn í søguliga Norðmansdalin við teimum mongu standmyndunum - og røður síðani vórðu hildnar og føroyskir sangir sungnir.
Tað sum stendur eftir í mínu huga er, hvussu góð undirtøkan var fyri hesum tiltakinum Merkinum til heiðurs. Eg var ovfarin av, hvussu nógv fólk møttu upp alla staðni. Hópur av fólki var til samkomuna á Garði, har flaggið varð stungið út ígjøgnum sama vindeyga, sum upprunaflaggið varð á sinni, og har eftirkomarar hjá Jens Olivur Lisberg síðani hildu røðu. Eftir hetta gekk skrúðgongan oman í Holmens kirkju, har føroysk guðstænasta varð hildin fyri fullsettari kirkju. Haðani gekk leiðin í Norðmansdalin. Fyri at koma í Norðmansdalin, gongur man fram við kongaslottinum Fredensborg og so oman gjøgnum eina sera vakra allé. Tað var ein stórsligin løta, har ein mannamúgva av føroyingum vildi heiðra dirvið hjá teimum ungu føroyingunum í Føroyingafelagnum, sum gjørdu hesa útferð fyri 100 árum síðani. Hetta vóru m.a. træskipamanningarnar og aðrir føroyingar í útlegd, sum ynsktu at savnast um Merkið. Sum flaggberi oman í Nordmansdalin, og hyggja aftur um bak, og síggja alla leiðina stúgvandi fulla av fólki, gangandi í skrúðgongu oman í dalin, varð ein viðurkenning av tí týðningi okkara flagg hevur.
Týdningurin av einum føroyskum samleika
Hví so nógv hóvasták fyri einum dúki við einum krossmerki seymaðum á? Og hví ein flaggdag? – Kann ein freistast at spyrja.
Jú, svarið er, at hetta er okkara samleiki – hetta er tað, sum bindur okkum føroyingar saman. Og hevur gjørt tað síðani flaggið varð góðkent bert 12 dagar eftir bretsku hersetingina í apríl 1940.
Tað er í dag júst 80 ár síðani, at bretsku myndugleikarnir hin 25. apríl viðurkendu føroyska Merkið sum almenna flaggið hjá føroyska skipaflotanum. Tað var BBC sum almannakunngjørdi hetta um øll heraðshorn á heimsins høvuðsmálum.
At hugsa sær - tað eru einans áttati ár síðani, at vit fingu okkara flagg viðurkent. Tá - í 1940 - búðu 28.000 íbúgvarar í Føroyum, og landið var í krígsstøðu. Nú, 80 ár seinni, er talið nærum tað dupulta, 52.000 fólk, og vit hava ment okkum til at standa millum heimsins fremstu tjóðir.
Mangan verður trivið í yrkingina hjá Hans Andriasi “saman at halda var ei okkum givið, tí er so lítið burturúr her blivið”, sum hann yrkti í 1904. Seinastu 80 árini haldi eg meg tó tora at halda uppá, at nokk so nógv er “blivið burturúr”.
Vit hava førkað okkum frá slupptíðini til at verða eitt framkomið samfelag í fremstu røð millum heimsins tjóðir.
Hesin vøksturin hevur ikki einans tikið støði í okkara náttúruríkidømi, men er so sanniliga í minst líka stórt mát íkomin við støði í okkara fólki. Vit hava onkursvegna sum fólk megnað at staðið saman um at ment okkara fyritøkur og okkara samfelag.
Tað er ein stórur heiður fyri meg at fáa møguleikan at halda hesa flaggdagsrøðu á ein eitt sindur øðrvísi hátt her í Runavík. Og ikki minst at senda eina tøkk til tykkara, sum búleikast í Eysturoyar Ellis- og Røktarheiminum – tí tað er jú tit og tykkara ættarlið, sum hava lagt lunnarnar undir okkara framkomna samfelag, sum vit hava í dag.
Nú Korona smittan herjar er umráðandi, at vit ikki sleppa á stokkinum. Nú er umráðandi, at vit í verki enn einaferð vísa, at vit standa saman lið um lið.
Her er tað, at okkara mentan, okkara arbeiðslag og okkara samleiki stendur sína roynd.
Hóast okkara ymiskleikar, ymisku sjónarmið ella hvar vit eru búsett - í Føroyum ella í útlondum – so sameinir okkara flagg, Merkið, okkum føroyingar. Vit savnast um Merkið til allar merkisdagar – til hátíðardagar, og til sorgarløtur. Umframt føroyska málið er Merkið ein av hornasteinunum, sum er við til at undirstrika, at vit eru ein tjóð.
Tá eg síggi eitt føroyskt flagg úti í heimi kenni eg ikki sørt av stoltleika. Og tað er í roynd og veru ikki so sjáldan, at man sær føroyska Merkið veittra uttanlands. Eitt nú á stórum altjóða ráðstevnum, til ítróttartiltøk ella í altjóða høvnum, tá skip stevna inn ella út við føroyska flagginum afturi á hekkuni.
Í sambandi við sjósetingina av nýggja havrannsóknarskipinum, var eitt føroyskt ferðalag í Kleipeda í Litava á sumri í fjør. Á einum siglitúri, sum ferðalagið varð boðið til í havnini har, møttu vit einum skipið á veg út úr havnini við føroyska Merkinum afturi á hekkuni. Heilt av sær sjálvum treiv føroyska ferðalagið í fjórða ørindi í sanginum “Í góðum veðrið hann dyrgdi”. Serliga hart sungu vit brotið “..eina føroyska skútu teir sóu” og sungu so sangin liðnan. Litavar vóru púra ovfarnir av, at vit øll dugdu allan sangin, og orsøkina til at vit trivu í sangin.
Hetta, at síggja føroyska flaggið, kenst mangan sum, at eitt petti av Føroyum er har úti í heimi. Og tá rætti eg ryggin eitt sindur meiri enn vanligt og beri høvdið eitt sindur hægri.
Hendan kenslan sprettur úr okkara felags søgu, staðseting, virðum, hugburði og er sostatt rótfest í okkara felags mentan. Talan er jú um Merkið: Spegilsmyndini av okkum sjálvum sum fólk og tjóð. Hetta er nakað, sum er grundfest í okkara felags heimliga jørðildi. Og er ikki nakað, sum broytist frá degi til dags.
Hóast føroyingar hava verið ígjøgnum nógvar broytingar og rembingar seinastu øldina – so er okkara samleiki so væl grundfestur, at vit kanska ongantíð so nógv sum í dag, kenna okkum aftur í okkara felags samleika: Føroyska málinum og okkara tjóðar súmboli, - Merkinum.
Umheimurin hevur seinastu árini eisini fingið uppaftur meiri eyguni á áhugaverdu tjóðina Føroyar – samstundis sum infrakervið er styrkt munandi. Okkara útflutningsvørur verða stemplaðar sum fyrstafloks framleiðslur uttanlands, okkara tónleikur og mentan fær viðurkenning; og ferðafólk ynskja at vitja okkara oyggjar sum ongantíð fyrr. Enntá hevur ein matmentan, bygd á føroyskan gerandismat, fingið vind í seglini seinastu árini.
Umheimurin fær eyguni upp fyri okkum, og okkara ungu uttanlands flyta eisini heimaftur sum ongantíð fyrr. Hetta er alt við til at styrkja okkara búskap og okkara sjálvskenslu.
Vit fylkjast í roynd og veru um tað, sum sermerkir Føroyar. Kenslan av, at vit føroyingar eru sermerkt tjóð, hevur ongantíð verið so sterk sum júst nú.
Korona vísir at vit standa saman
Tíverri hevur Korona seinastu vikurnar víst sítt hóttandi andlit á ymiskan hátt her í Føroyum og kring knøttin. Frá í fyrstu atløgu at snúgva seg um eina lívshættisliga smittuhóttan og búskaparliga hóttan – var ein ávísur ivi um, at Korona eisini skuldi gera seg inn á okkara lívsvirði og okkara mentan.
Seinastu vikurnar hava tó gjørt hesum iva til skammar. Í felag hava vit dugað at staði saman um at basa smittuvandanum og gjørt, sum myndugleikarnir hava álagt okkum. Vit hava veruliga búgvið okkum út, og enn eina ferð víst styrkina í at vera eitt lítið samfelag. Vit bera okkum skjótt at og standa saman.
Korona hevur eisini víst okkum, hvussu allur heimurin í dag er tengdur at hvørjum øðrum. Og hvussu skjótt kósin kann broytast. Vit eru partur av hesum umheiminum. Tí er umráðandi, at vit sum tjóð alla tíðina taka ábyrgd, og eru til reiðar at tillaga okkum í mun til rembingar og - samstundis - duga at síggja, hvussu neyvt okkara gerandisdagur er treytaður av góðum sambandi við umheimin.
Korona hevur verið við til at styrkja okkara siðvenjur og samanhald – líka frá sangi, guðstænastum, tónleikaframførslum og øðrum átøkum á netinum - og at vera um hvønn annan har heima. Uttanífrá komandi hóttanin hevur ikki gjørt okkum lamsligin, men tvørturímóti fingið okkum at ressast.
Samband umvegis net og sjónvarp hevur verið gott bæði á arbeiðsplássinum og har heima. Eg má tó ásanna, at ein Ólavsøkudagur, uttan fólk til staðar, fer at kennast tómligur. Tað er jú í tílíkum høvum, at vit veruliga savnast sum tjóð og staðfesta okkara samleika. Umvegis skrúðgongur, felags sang, felags tiltøk og okkara felags flagg, Merkið. Tað er tá vit av sonnum kenna okkum sum føroyingar.
Týdningurin av góðum sambandi við onnur
Góðu eysturoyingar og góðu føroyingar.
Her inni, á Skálafjørðinum, er eitt sterkt og mennandi vinnulív. Á Skála verður nú fyrsta føroyskt bygda havrannsóknarskipið gjørt liðugt, umframt mangt annað spennandi virksemi, sum fer fram kring fjørðin.
Uppaftur meiri spennandi verður tað, tá nýggi Eysturoyartunnilin kemur, við teimum fyrimunum hetta fer at hava við sær – bæði vinnuliga og mentanarliga. Tunnilin fer uttan iva at hava við sær margfeldar fyrimunir fyri allar Føroyar.
Hetta, at knýta sambond millum fólk, millum oyggjar og ikki minst við útheimin, hevur havt sera stóran týdning fyri menningina av okkara tjóð seinastu mongu árini. Tað veri seg sjóvegis, loftvegis og umvegis alnótina. Vit hava styrkt okkara sambond umvegis ferjur, brýr og tunlar.
Tí hevur tað í hesum døgum kenst løgið og lemjandi, at vit øll skulu minka um sambandið millum vinir og kenningar – og ikki minst millum oyggjar og lond.
Og fyri tykkum, sum búgva á ellis- og røktarheimum kring landið, má kenslan av at vera avbyrgdur frá sínum nærmastu, kennast serliga svár.
Tó tykist tað nú at vera ein glotti fyri framman, har vit í Føroyum, sum nøkur av teimum fyrstu, so spakuliga kunnu lata upp aftur fyri meiri virksemi. Vónandi fer hetta somuleiðis at hepnast í londum kring heimin – so vit øll kunnu fáa ferð á okkara samfelagshjól aftur.
Flaggið endaði í Føroyum
Hvar endaði so flaggið, sum bleiv borið í Norðmansdalinum – jú hetta endaði her heima á klettunum aftur.
Tað var ein æra, at fáa loyvi at bera flaggið inn í kirkjuna í Fámjin - júst eins og Jens Olivur Lisberg gjørdi fyri 100 árum síðani. Hetta nýggja flaggið er nú eisini í varðveitslu í somu kirkju sum upprunaflaggið.
Hetta er ein hóskandi heiður til teir framfýsnu unglingar, sum fyri 100 árum síðani vóru við til at kveikja ein neista, sum ikki er slóknaður enn, tvørturímóti.
Eg vil til seinast takka fyri at tit lýddu á – og ynskja tykkum ein góðan flaggdag!
Takk fyri


text:
Stepping Heavenward (Elizabeth Prentiss): “Hetta er dagbókin hjá eini gentu, sum livdi frá 1818-1878. Hon byrjaði at skriva, tann dagini hon fylti 16 ár, og hon skrivar so ígjøgnum vaksmannárini. Vit fylgja tonkum hennara ígjøgnum eitt miseydnað forhold við ein drong, hvussu hon veksur andaliga, og hvat spennandi framtíðin hevði at bjóða henni. Ein sera áhugaverd bók at lesa! Serliga tí tað er skrivað í dagbóks-tekstaslagi.” – Sigrið Nicodemussen
.
.
Pílagrímsferðing (John Bunyan): “Hetta er sera kend kristin skaldsøga, sum fortelur um ein persón, sum verður trúgvandi og fer ígjøgnum lívið við nógvum avbjóðingum á vegnum, inntil hann til endans kemur til Himmals. Hetta er eitt líknilsi av, hvussu okkara lív kann vera. Ein pílagrímur er ein, sum ferðast til ein heilagan stað”. – Sigrið Nicodemussen
.
.
Hin Heilagi Bardagin (John Bunyan)
Bókin eftir Bunyan er ein ætlan fyri hansara trúgvandi lesarar, ið uppliva andaligar bardagar. Bókin snýr seg um býin Mannsál, har ein stórur og ógvusligur bardagin fer fram fyri at vinna á býnum. Hóast spenningin í bókini, so ynskir Bunyan at lesarin skal skilja at stríðið um teirra sál er ógvuliga líkt hesum myndarliga stríðnum í hesi bókini.
.
.
The Vow (Kim og Krickitt Carpenter)
Vanliga lívið hjá Kim og Krickitt Carpenter fór í sorð 24. november 1993. Tveir mánaðir eftir teirra brúdleypsdag, vóru tey í eini ferðsluvanlukku, har Krickitt fekk álvarsaman heilaskaða.
Tá hon vaknaði úr “coma” vikur aftaná, visti hon ikki hvør maður hennara, Kim, var. Krickitt var brotin, við ongum minnum og ymsum persónligum broyting orsaka av heilaskaðanum. Hóast alla mótgongdina, men felags trúgv á Kristus og Bíbliusku læruna á hjúnabandið, velja tey at læra, at gerast tey forelskað í hvørjum øðrum einaferð enn.
Annað: ummæli
.
.
Den kærlighed som sætter fri (Francine Rivers)
Hendan bókin eftir Francine Rivers hevur sín íblástur frá bókini Hoseas. Bókin fer fram í California í 1850. Hetta var ein tí, tá menn seldu sínar sálir fyri ein favn av gulli og kvinnur seldu teirra kropp fyri eitt stað at sova. Høvuðspersónurin, Angel, verður sum ung seld sum søkja og upplivir svik og harðskap frá monnum. Seinni møtur hon einum trúgvandi manni, Michael Hosea. Hann velur at keypa henni frælsi við at giftast við henni. Gjøgnum hansara treytaleysa kærleika, byrjar hennara harða hjarta at blotna.


text:
Er bert galdandi fyri rættarmálsførslu – also dómstólsviðgerð.
Ókeypis rættarmálsførsla merkir, at tú kann fáa endurgoldið útreiðslur til egnan advokat til at leggja rættarmál fyri teg, men um tú tapir rættarmálið so kanst tú rokna við at fáa álagt at rinda málskostnað til mótpartin – og tað fevnir ókeypis rættarmálsførlan í Føroyum ikki um.
Ókeypis rættarmálsførsla fæst bert, um inntøka tín ikki er hægri enn ávísa upphædd, íløtuni kr. 294.000 fyri stakan persón, og kr. 374.000 um tit eru tvey sum reka felags húsarhald.
Ókeypis rættarmálsførsla krevur góðkenning frá Ríkisumboðnum, sum skal gera eina meting um, hvør rættarmálið er “rímiligt” t.e., at útlitini fyri at fáa viðhald metast góð.
Ókeypis rættarmálsførsla fæst í høvuðsheitum bert til privat persónar og ikki til vinnufyritøkur.
Ókeypis rættarmálsførsla fæst ikki til øll sløg av rættarmálum.
Tú fær gjøllari at vita um møguleikar tínar við at venda tær til mín.


text:
Tíðindi
Fleiri ungir línumenn við Havbúgvanum
Semja millum Føroya Reiðarafelag og manningarfeløgini
Tað gongur ”ALS” ikki, sum prestur prædikar
Umhugsa kreppuhjálp til fiskivinnu á sjógvi og landi
Leiðbeining til sjófólk um Corona-smittu
Viðmerking
Kunngerð um at bjóða rættindi til at veiða svartkjaft, norðhavssild og makrel og botnfisk í barentshavinum á uppboðssølu í 2018
Sum meginregla er Føroya Fiskimannafelag ikki fyri uppboðsølu av ófiskaðum fiski. Støða okkara er tikin á øll tey neiligu viðurskifti, sum eru av hesum.
Ein uppboðsøla sum henda er:
Óetisk
Óhaldbar búskaparliga
Óhaldbar samfelagsliga
Ger seg inn á sáttmálar
Tekur ikki hædd fyri mannarættindum
Letur upp fyri, at peningur verður hálaður úr føroyska samfelagnum
Letur upp fyri spekulatión og korruptión
Afturlatin uppboðsøla er sera óheppin, tí tá sær ongin hvat í bjóða verður.
Tí er tað sera óheppið fyri tey starvsfólk, ið umsita hesa skipan. Tí tá fara uttan iva at koma skuldsetingar um, at her ruggar ikki rætt. Fólk fara at undrast yvir, hví alt skal ganga fyri seg í tí dulda. Fólk fara at spyrja, hví hetta ikki tolir dagsins ljós.
Fólk eru móð av myrkaspæli. Eru vit eitt samfelag fyri fólki, ella eru tað nøkur útvald, ið selja ogn okkara í myrkri, soleiðs, at ongin veit hvat vendir niður ella upp.
Mælt verður til, at vit eiga at vísa treytaleyst nærlagni og opinleika
Jan Højgaard


text:
Drúgva ferðin 2
Í 1944 fekk Johs. V. Jensen heiðursløn Nobels í bókmentum fyri Drúgvu ferðina.
Tá ið fyrri veraldarbardagi brast á, og høvundurin varnaðist alla týningina og sá, hvussu vesturlendska siðmenningin syndraðist, gjørdi hann av at skriva sína egnu útgávu av skapanarsøguni, og hvussu siðmenningin hevur tikið seg fram.
Hvør partur lýsir tann virkisfúsa einstaklingin og seiggið í honum. Hann verður rikin fram av einihvørjari úttrá og stremban eftir onkrum meira og øðrvísi, og soleiðis setur hann ferð á menningina. Hesin einstaklingurin er altíð mannfólk. Gongdin er savnað um henda einstaklingin, sum flytur úr einum plássi við ávísum umstøðum í annað,
sum hevur aðrar treytir, og grund ar eina nýggja siðmenning, sum er á hægri stigi enn tann, hann legði aftur um seg.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Lutaseðlar 26. oktober
Lutaesðlar vóru seldir til dystin AB - HB 26. oktober, og eru vinnaranumrini hesi:
1. Grønur 959
2. Bláur 996
3. Ljósareyður 111
Vinnarar kunnu ringja tlf. 580940
- Detaljer
- Skrevet af Kristian Dahl
-
Hugnakvøld í AB-húsinum leygarkvøldið 26. oktober
Í samband við at seinasti dystur í Betrideildini verður spældur leygardagin 26. oktober, og at kappingarárið hervið er lokið, verður sama kvøld skipað fyri einum hugnakvøldi í AB-húsinum.
Opið hús verður alt leygarkvøldið frá kl. 19.00 og úteftir, har øll eru hjartaliga vælkomin. Borðreitt verður við onkrum góðum til matna, og okkurt drekkandi verður eisini afturvið.
Vónandi síggja vit nógv fólk til eitt gott prát og eitt hugnaligt kvøld, har vit kunnu hava tað stuttligt og tosa um kappingarárið, sum farið er.
Vit síggjast!
- Detaljer
- Skrevet af Kristian Dahl
-
Dreingir U13 vunnu steyp
Dreingir U13 spældu í dag á Argjum seinasta umfar í kappingini í ár. Spenningur var í luftini, tí AB hevði møguleika at vinna bólkin. Samlaða úrslitið gjørdist, at AB vann bólkin sannførandi við 35 stigum.
Aftaná kappingina fingu teir ferðasteyp handað frá FSF.
Venjarar hjá dreingjum U13 eru Rói Henriksen og Jan Sjóstein.
Hjartaliga tillukku við 1. plássinum!
- Detaljer
- Skrevet af Kristian Dahl
-
Fleiri AB'arar á landsliðið
S
So hevur FSF úttikið genturnar, ið skula spæla á U17-landsliðnum 16.-23. okt. á Tórsvølli! Við í hópinum eru Judith Ei. Rasmussen, Ronja L. Mouritsen og Fridrikka M. Clementsen úr AB/B71!
Tær skulu spæla móti Noregi, Slovenia og Aserbadjan! Vit ynskja teimum tillukku og alt tað besta
- Detaljer
- Skrevet af Jútta Reynslág
-
Ári á landsliðið!
So kom okkara egni Ári Arnason aftur uppí landsliðshópin hjá Dreingjum U15, sum 15.-22. okt. fer til Írlands at spæla menningarkapping! Vit ynskja honum hjartaliga tillukku við heiðrinum :)
- Detaljer
- Skrevet af Jútta Reynslág
-
Side 11 ud af 22


text:
Bòkadeildin
Bókadeild Føroya Lærarafelags
Bókadeild Føroya Lærarafelags varð sett á stovn í 1956.
Bókadeildin er forlag, ið gevur út barna- og ungdómsbøkur. Harumframt geva vit út barnablaðið Strok og Skúlablaðið, sum er málgagn hjá Føroya Lærarafelag.
Vit geva umleið 80 bøkur út um árið. Vit hava eisini givið út e-bøkur, sum kunnu keypast á vitra.fo
Umframt at ritstjórna bøkurnar, vit sjálvi geva út, átekur forlagið sær av og á at ritstjórna bøkur hjá øðrum og standa fyri prenti. Tá ið vit hava átikið okkum uppgávuna, standa vit fyri øllum arbeiði, til bókin er liðugt prentað. Hetta verður sjálvandi gjørt í samstarvi við tann, ið ætlar at geva bókina út. Tað vil í flestu førum siga, at vit syrgja fyri uppseting, rættlestri, myndum og prenti.
Starvsfólk
Á Bókadeildini starvast fýra fólk:
Nevnd
At stjórna Bókadeildini velir Føroya Lærarafelag nevnd, sum aloftast eru skúlabókavørðar. Í nevndina sita: Oddmar Ravnsfjall, formaður, Jenny Lydersen, Anja Pálsdóttir, Tórarinn Niclasen á Rípuni og Kristianna Poulsen. Skrivari í nevndini er Niels Jákup Thomsen..
Bókaklubbin
Í 1986 var Bókaklubbin settur á stovn, hann var í 1991 víðkaður við bókaklubbanum Ung. Endamálið var at geva fólki høvi at ogna sær bíligar bøkur og eisini at økja um søluna av bókum, av tí at tað fáa staðni í landinum vóru og enn eru bókhandlar.
Í dag er klubbin býttur upp í fimm bólkar frá 0 ár og til ungdóm.
Bøkur koma út í hvørjum bólki fýra ferðir fyrra hálvár og fýra ferðir seinna hálvár.
Síðani 2006 hevur eisini borið til hjá klubbalimum at keypa bøkur beinleiðis á netinum við at fara inn á bokaklubbin.fo.
Mín jólabók
Hvørji jól, síðan forlagið varð sett á stovn, er Mín jólabók komin út.
Tær fyrstu jólabøkurnar høvdu bleytar permur, men síðan 2004 er jólabókin vorðin sum stór myndabók í litum við stívari permu. Innihaldsliga er hon broytt munandi við adventssøgu og ítrivi til børnini.
Krabbabøkur
Bókadeildin arbeiðir mangan í samstarvi við onnur um serligar útgávur. Til dømis geva við røðina við krabbabókum út saman við Námi.
Bókamessur
Bókadeildin tekur hvørt ár lut í altjóða bókamessu í Bologna og í Frankfurt am Main. Hetta verður gjørt fyri at kunna okkum um bókamarknaðin og fylgja við í rákinum innan barna- og ungdómsbøkur. Ein annar týðandi partur er at gera vart við okkum sum forlag og varpa ljós á okkara egnu rithøvundar og myndprýðarar.


text:
Í samband við at Gøtu skúli er útbygdur og tann nýggi parturin varð tikin í nýtslu á heysti 2010, verður almenn móttøka í kúlanum, fríggjadagin 19. august 2011 frá kl. 13.00 – 15.00.
Í vár samtykti Eysturkommunu býráð, at kommunan skal nýta 1 % av íløgukostnaðum í framtíðini til list. Nýggi útbygningurin í Gøtu skúla, er tann fyrsta íløgan, ið virkar undir hesi skipan. Listamaðurin Tummas Jákup Thomsen hevur gjørt listina, sum skúlin er prýddur við. Hetta arbeiði er eisini liðugt nú, og fær almenningurin høvi at síggja listina fríggjadagin.
Á móttøkuni verður sangur, framførslur, røður eins og tað verður møguligt at síggja skúlan og listina.


text:
Í samband við føðingardagsmorgunmatin á Seglloftinum leygardagin blivu gávur handaðar og røður hildnar. Ein av røðarunum var Einar Larsen, sum í sjálvum sær við vitan hansara er eitt savn – ja ein dýrgripur fyri býin – hansara hugleiðingar um mangt og hvat einastandandi. Í hesum sambandið talaði Einar sjálvsagt eitt sindur um ríku søgu felagsins.
Maurice Ross, høvuðsvenjari í TB/FC Suðuroy/Royn, helt eina stutta røðu um hvussu hann hevur upplivað kærleikan hjá fólkið til felagið og fótbóltin yvirhøvur.
Anita Vibergsdóttir røddi vegna Tvøroyrar Býráð og handaði samstundis gávu til felagið á kr. 25.000.
Hans Pauli Holm var eisini ein av talarunum, sum eisini hevur stóran lut í felagnum gjøgnum tíðina, bæði sum leikari og millum annað formaður í felagnum.
Varðin Pelagic lat kr. 15.000 til ungdómsarbeiði í Tvøroyrar Bóltfelag. Eisini lat Sportsmassører Elinborg C. Nygaard gávubræv til felagið, ið umfatar massagu til leikararnir í ein mánað.
Henrik Thomsen, virkandi formaður í felagnum, takkaði hjartaliga fyri allan stuðul felagið fekk. Vit skrivaðu í gjár um nýggju máltalvuna, les meira um ta gávuna her.
Nakrar myndir av røðarunum síggjast við at blaða í myndunum ovast í greinini. Judi Holm, kassameistari í Tvøroyrar Bóltfelag, hevur tikið myndirnar.


text:
Landsstýrismaður vil krevja 21% í pensjónsgjaldi frá føroyingum – hví?
2020-02-14 15:03
Nú eru enn fleiri átøk ávegis úr landsstýrinum, ið fara at undirgrava pensjónsnýskipanina og skapa størri ójavna millum láglønt og hálønt, bæði á arbeiðsmarknaðinum og pensjónistar.
Forskattaða lógartvungna pensjónsinngjaldið hækkar
Landsstýrismaðurin í fíggjarmálum, Jørgen Niclasen, hevur sent lógarbroyting til hoyringar. Talan er um týðandi broyting í løgtingslóg um eftirløn. Lógartvungna inngjaldið til egna pensjón skal hækkast 3%. Hetta er eisini ein broyting, ið er enn eitt átak, ið fer at undirgrava pensjónsnýskipanina, ið varð samtykt í undanfarna valskeiði – og enn eitt átak, ið økir ójavnan millum láglønt og hálønt.
Pensjónssnýskipanin
Pensjónsnýskipanin, ið varð samtykt í undanfarna valskeiði, gav hægri pensjón, minni ójavna og styrkti vælferðarsamfelagið fíggjarliga yvir tíð.
Millum týðandi átøkini við pensjónnýskipanini vóru:
- At allir pensjónistar fingu minst 1.500 kr. meira at liva av eftir skatt um mánaðin.
- At ójavnin millum pensjónistar varð minkaður, og meira spart upp til pensjón í felag.
- At fólk fingu frælsi at framskunda ella útseta pensjónsútgjald,
- At veita stóran pensjónsskattalætta til lág- og miðallønt, við at avtaka flata pensjónsskattin á 40%, og seta í staðin stigvaksandi pensjónsskatt úr 30% upp í 40%.
- At styrkja fíggjarliga haldførið hjá vælferðarsamfelagnum, eitt nú við, at minni partur av pensjónini hjá fólki í Føroyum verður forskattaður, so land og kommunur hava neyðugu inntøkurnar at veita eldrarøkt og heilsutænastur, so hvørt vit gerast fleiri eldri.
Lógarkravda pensjónsinngjaldið er í dag 18% samanlagt
Tí varð lógarkravda inngjaldið til eginpensjón lækkað úr 15% av lønini niður í 12%.
Hesi partur av pensjónini hjá føroyingum verður forskattaður, og verður tí rindað 0 kr. í skatti til land og kommunur tá fólk gerast pensjónistar. Hetta ger, at so hvørt fleiri pensjónistar vera, koma land og kommunur at fáa færri inntøkur til at røkja tænastur so sum eldrarøkt og heilsuverk. Hetta undirgravar tí sokallaða fíggjarliga haldførið hjá vælferðarsfelagnum. Eisini vita vit, at júst hesin parturin av pensjónini ger, at jú hægri inntøku tú hevur tá tú ert á arbeiðsmarknaðinum, jú hægri pensjón tá tú gert pensjónistur. Jú, størri partur hetta er av samlaðu pensjónini, jú størri verður ójavnin millum pensjónistar, tá teir røkka pensjónsaldri.
Samstundis varð inngjaldið til Samhaldsfasta eftirlønargrunnin hækkað úr 1,75% upp í 3% frá arbeiðstakara og úr 1,75% upp í 3% frá arbeiðsgevara. Samanlagt verður nú rindað 6% í Samhaldsfasta eftirlønargrunnin.
Hesin partur verður skattaður við útgjald. Í staðin fáa arbeiðsgevarar skattafrádrátt fyri inngjaldið og løntakarar fáa 65.000 kr. árliga skattafrítt í botnfrádrátti í landsskatti og 30.000 kr. skattafrítt í kommunuskatti. Henda broyting var tí eisini við til at styrkja fíggjarliga haldførið.
Samanlagt eru føroyingar sostatt álagdir við lóg at rinda 18% av lønini til pensjónsuppsparing – persónliga og Samhaldsfasta eftirlønargrunnin. Hartil fáa øll fólkapensjón og rinda part av lønini, umvegis landsskatt, til hesa pensjón. Hetta er meira enn ríkiligt, til at tryggja øllum eina góða og trygga pensjón.
Ætlan landsstýrisins vil økja ójavnan
Hóast hetta, so kemur landsstýrismaðurin í fíggjarmálum nú við lógarbroyting, ið skal áleggja løntakarum at rinda 3% afturat í pensjónsuppsparing. Harvið verður komið uppá heili 21% í lógartvungnum inngjaldi til pensjón.
Hetta er alt annað enn skilagott, tí harvið gerst inngjaldið alt ov stórt. Ov nógv fer tá at verða tikið av lønini, meðan tú ert á arbeiðsmarknaðinum, og eru tað serliga láglønt, ið verða rakt av hesum.
Ójavnin millum fólk á arbeiðsmarknaðinum økist tí. Umframt at hetta merkir, at ójavnin millum pensjónistar fer at økjast, og at fólk fara at fáa munandi lønarhækking, tá tey fara av arbeiðsmarknaðinum. Hetta var ongantíð ætlanin við eini pensjónsskipan.
Pensjónistar 2.730 kr. meira mánaðarliga frá Samhaldsfasta síðan 2015
Landsstýrismaðurin í fíggjarmálum hevur verið ímóti at inngjaldið og útgjaldið úr Samhaldsfasta eftirlønargrunninum hækkaði í undanfarna valskeiði. Men hetta varð liður í, at skapa størri samhaldsfesti, minka ójavnan millum pensjónistar og styrkja haldførið í pensjónsskipanini. Farið varð frá 15% tvungið inngjald til egna pensjón og 3,5% tvungið inngjald (arbeiðsgevari og arbeiðstakari samanlagt) til Samhaldsfasta (samanlagt 18,5%) – til 12% inngjald til egna pensjón og 6% inngjald til Samhaldsfasta (samanlagt 18%).
Úrslitið er, at mánaðarliga útgjaldið úr Samhaldsfasta til allar pensjónistar er hækkað munandi.
Hetta var í 2015 – tá undanfarna samgonga tók við – 3010 kr. um mánaðin. Vegna hækkað inngjald er útgjaldið nú 5.740 kr um mánaðin til allar pensjónistar. Hetta er ein øking á 2.730 kr. um mánaðin, eftir skatt væl yvir 2.000 kr. meira um mánaðin fyri flestu pensjónistar.
Ætlar landsstýrið at minka útgjaldið úr Samhaldsfasta?
Nú landsstýrismaðurin ætlar at hækka inngjaldið til egna pensjón upp í 15% aftur, so sum tað var áðrenn pensjónnýskapanina, gerst lógartvungna inngjaldið 21%, ið er alt ov høgt. Tað veit landsstýrismaðurin eisini væl. Hetta má tí síggjast sum ein liður í, at fyrireika eina minking av inngjaldinum til Samhaldsfasta eftirlønargrunnin. Samstundis er hetta eisini ein roynd at økja forskattaða partin av pensjónsskipanini, og harvið undirgrava fíggjarliga haldførið hjá vælferðarsamfelag okkara yvir tíð.
Skrivligur fyrispurningur settur Jørgeni Niclasen
Fyri at fáa lýst málið er skrivligur fyrispurningur settur landsstýrismanninum um málið. Vónandi fáast greið svar, og vónandi fer samgongan ikki at fremja hesa ætlanina hjá landsstýrismanninum.
Ein ætlan, ið vil undirgrava pensjónsnýskipanina, økja forskattaða partin av pensjónsskipanini, og økja ójavnan bæði millum tey á arbeiðsmarknaðinum og pensjónistar.
14. februar 2020
Kristina Háfoss
Løgtingskvinna fyri Tjóðveldi


text:
TAKK FYRI STUÐULIN OG ÁLITIÐ
2019-06-10 09:11
Sambandsfllokkurin -
Eg fari at nýta høvið at takka øllum hjartaliga, sum stuðlaðu Sambandsflokkinum til fólkatingsvalið.
Eg vil eisini nýta høvið við eyðmýkt at takka øllum tykkum 1.031, sum valdu at stuðla mær persónliga - eri so sera takksamur og glaður fyri, at tit sýndu mær eitt so stórt álit.
Nú seta vit okkum næsta mál, sum er at stríðast til løgtingsvalið - mítt ynskið er, at vit saman stuðla okkara flokki til løgtingsvalið komandi.
Alt tað besta!
Vinalig heilsan
Kaj Leo Holm Johannesen
løgtingsmaður fyri Sambandsflokkin
RN


text:
Í eina tíð hava vit sæð, at OPEC hevur økt munandi um sína oljuframleiðslu, eitt nú eftir áheitan frá amerikanska forsetanum til tess at steðga prísvøkstrinum. Nú ljóðar, at Opec umhugsar eina aðra kós, har tað miðjar eftir at avmarka framleiðsluna í 2019. Hetta skrivar Bloomberg News. Opec fer á fundi sunnudagin at umrøða ymsar framtíðar møguleikar, har ein er at minka um framleiðsluna í 2019.
Tað eru bert fáir mánaðir síðani, at Opec saman við Ruslandi og øðrum framleiðarum skrúvaði upp fyri framleiðsluni. Ein av orsøkunum til, at tað verður umhugsað at minka um framleiðsluna aftur, er óttin fyri vaksandi amerikanskari framleiðslu av skiferolju. Roknað hevur annars verið við, at oljuprísurin fór at hækka nógv, eftir at seinastu sanktiónirnar móti Iran vórðu settar í verk. Síðani er tað hent, at USA hevur givið 8 londum undantak, soleiðis at tey í eina tíð aftrat kunnu keypa olju úr Iran. Hesi keypa frammanundan meginpartin av iransku oljuni, eitt nú India, Kina, Japan, Taiwan, Suðurkorea, Turkaland og Italia.
Trump forseti sigur nú, at neyðugt var at gera hesi undantøk fyri at sleppa undan, at oljuprísurin aftur fór at hækka. Hann segði á tíðindafundi mikudagin, at hann fer at gera alt fyri at forða fyri, at oljuprísurin endar uppi á 100 til 150 dollarum.
Oljuprísurin er annars tann lægsti síðani í mars mánaði. Hann er uppá umleið 72 dollarar fyri tunnuna. Amerikonsku oljugoymslurnar eru øktar munandi. USA hevur í dag eina methøga framleiðslu, sum í farnu viku hækkaði til 11,6 mió. tunnur um dagin. Hetta vísa nýggj tøl frá EIA. Hetta er ein trýfaldan av framleiðsluni í mun til fyri 10 árum síðani og ein vøkstur uppá 22,2% bara í ár. Vøksturin merkir eisini, at USA nú er vorðið heimsins størsti oljuframleiðari. Samtíðis er framleiðslan vaksin í Ruslandi, Saudi Arabia, Irak og Brasilia, og tað minkar um óttan fyri, at Opec fer at minka um sína framleiðslu í 2019.


text:
Í gjárkvøldið bleiv ættarbindið, 3. bindið av bygdasøguni Nes Toftir Saltnes, útgivið í Tofta skúla, har uml. 130 fólk møttu upp til hugnaligu útgávuna.
Jóhannus Danielsen, borgarstjóri, bjóðaði vælkomin og greiddi frá fyrireiking og arbeiðinum av at skrivað tey 3 bindini av Bygdasøguni. Hann takkaði rithøvundunum, Helga Jacobsen og Thorleif Hansen, fyri vælaverk og gott samstarv, umframt at hann takkaði øllum, sum á ein ella annan hátt hava verið við í arbeiðnum av bygdasøguni.
Helgi jacobsen greiddi eisini frá arbeiðnum og hvussu bygdasøgan, serliga ættarbindið, var uppbygt og hann spurdi hin rithøvundan, Thorleif Hansen, hvussu og nær hann hevði fingið áhuga fyri ættargransking og hvussu hann hevði skipað arbeiði.
Eftir blomstur og bókahandanir bjóðaði Nes kommuna til góðan drekkamun, og møguleiki var at ogna sær ættarbindið og hini bæði bindini av Bygdasøguni, sum rithøvundarnir fegnir signeraðu.


text:
Terningar - søgur av tilvild
Terningar eru ímyndin av tilvild, og tilvild miðjan í hvørji søgu – í hennara samansettu og í senn einføldu eftirgerð av tí sansaða.
Og søgurnar, sum tú nú forvitnast um (íðan vendi tú bókini til at lesa baksíðutekstin ella hvat?), tær beinast allar gjøgnum tilvitið hjá einum sálaðum mansbarni:
Ísmael.
Hann er undan eini hálvgamlari stýrimanseinkju. Pápin ein blaðungur og hálvlisin guðfrøðingur úr Noreg.
Tey gótu hann av misgáum eina summarnátt seint í tretivunum og ikki tær at siga kemur Ísmael í verðina við reyvini fyri ein illviðraðan langafríggjadag.
Og jarðvistin eftir øðrum, øll á eingjunum við ein fjarðarbotn millum fjøll og brattar.
Í hesum avstongda umhvørvi veit Ísmael fátt av egnum royndum. Verðin skapast av tí, sum hann hoyrir onnur og útvarp siga.
Sjálvur talar hann ikki, men hevur tó orðið í sínum valdi – innantanna.
Soleiðis manar hann so líðandi eina sjón fram fyri lesaran, sum er samfeld í sínum mótsøgnum og ein dýrd av fanansskapi.
---
NÓN 4/1/2019: Carl Johan hevur aftur kastað terningarnar
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.
Ummæli
"GUD SPÆLIR IKKI VIÐ TERNINGUM" - Albert Einstein
Um skaldsøguna "Terningar - søgur av tilvild" eftir Carl Jóhan Jensen
Sambært eitt amerikanskt yvirlit yvir teir gitnastu byrjanarsetningarnar í heimsbókmentum er "Call me Ismael" úr "Moby-Dick" 1851 eftir Herman Melville ovast á listanum. Bæði setningin og skaldsøguna hjá Melville brúkar Carl Jóhan Jensen í síni bók "Terningar - søgur av tilvild". Tí føroyska høvundanum líkt endurgevur hann ikki setningin úr "Moby-Dick" orðarætt, men vísir í staðin til hann: "Sum sagt æt eg Ísmael". Bókin leggur sostatt til brots in medias res - tvs. mitt í eini hendingagongd - og ger um somu tíð vart við, at hetta er ein munnlig frásøgn.
Tað verður longu í teimum eftirfylgjandi reglunum fortalt, at umframt navnið, so er ikki stórur líkleiki millum tann føroyska og tann amerikanska Ísmael: "Eg brýggjaði meg nú lítið um sjógvin. Hvaðna minni um hval". Tann amerikanski Ismael leingist eftir sjónum, og hann hevdar, at um fólk hugsaðu seg um, so vildu tey blivið greið yvir, at teirra kenslur mótvegis havinum vóru tær somu sum hansara. Í fyrstani hugsaði eg, at tað kanska gjøgnum "Terningar" fóru at koma onkrir líkleikar fram millum navnarnar báðar, men Ismael í søguni hjá Herman Melville hevur onga søgu, og tað hevur Ísmael hjá Carl Jóhan, hóast hann veit lítið um kalleggin. Tað er ikki lagnufelagsskapur millum Ismael og hinar umborð á hvalastingaranum "Pequod", tí hann er tann einasti, sum livir eftir, tá ið tann hvíti hvalurin hevur knúst skipið. Ismael er nevniliga mitt í hendingunum og um somu tíð eygleiðarin uttan fyri hendingarnar, og akkurát í hesum er ein ávísur felagsskapur millum tann amerikanska og tann føroyska frásøgumannin. Í leiklutinum sum eygleiðarar. Tann føroyski Ísmael kann í høvuðsheitum sigast at vera eitt slag av tvørvendari mynd av honum, sum hann er uppkallaður eftir.
Talið 9
Við hvørja kapittulbyrjan er mynd av trimum terningum, sum tilsamans gera talið 9 - við einum undantaki. Vit vita, at 9 í kristnari hevd er eitt mytiskt tal: "Men um níggjunda tíma rópaði Jesus við harðari rødd og segði: 'Eli, eli, lama sabaktani?' Tað er: 'Guð mín, Guð mín, hví fórt tú frá mær?'" (Matteus 27,46). Tað sama ger seg galdandi í norrønari gudalæru, har eitt nú Óðin í "Hávamáli" hongur í níggju nætur í lívstrænum Yggdrasil at vinna sær vísdóm. Havi kortini ikki undir lesnaðinum varnast, at høvundurin brúkar hetta talið til nakað serligt innihaldinum viðvíkjandi umframt at veita tekstinum ein yvirjarðligan dám.
Livandi deyði
Frásøgumaðurin Ísmael fortelur, at hann var gitin eina summarnátt í 1936, og at mamman var ein hálvgomul stýrimanseinkja og pápin ein blaðungur norskur gudfrøðingur. Hetta fór fram í nánd av eini hvalastøð í "eitt girndarblint andarhald í dimmilættari lýkku og tevi av smeltaðum spiki" (s.6). Tað kann vera, at lýsi hevur eina serliga ávirkan á gessin, tí William Heinesen letur í søguni "Don Juan fra Tranhuset" sín høvuðspersón hava eitt serligt tak á kvinnum akkurát vegna luktin av lýsi.
Ísmael veksur upp í einum húsum, sum standa á "eingjunum" í einum fjarðarbotni ímillum eina bygd og eina hvalastøð, sum bleiv niðurløgd fá ár eftir, at hann kom í heimin. Hendan hugsaða hvalastøðin er staðsett norðan fyri Havnina og sunnan fyri Klaksvíkina, og tað verður fleiri ferðir gingið til og úr Havnini. Mamman eigur trý væl eldri børn frammanundan: Sem, Kám og Rut. Huglagið í húsunum er merkt av klandri og illstøðu, og tað verður at kalla ikki sagt eitt vinarligt orð millum persónarnar. Ísmael velur longu sum fimm ára gamal at halda upp at við at tosa, og um húskið sigur hann: "Har eg vaks upp galt um at ganga aftur og lata tey livandi jarða seg sjálvi". Útsøgnin er um somu tíð løgin og hugkveikjandi. Í heila tikið verður tað fleiri ferðir tikið fram, at hann er ímillum tey deyðu, at tilveran í húsunum á eingjunum er at sammeta við ein livandi deyða. Einastaðni stendur, at útvarpstíðindi vóru ein linni í tí spenta huglagnum "Og jú verri tíðindini vóru, tí longri stóð linnin" (s.265).
Ísmael tykist, so egin hann er, at vera eitt slag av autisti: hann tosar ikki, hann sigst at lesa fitt uttan at hava fingið nakra veruliga skúlagongd og uttan hóvasták megnar hann at taka eitt radiotól sundur í minstu lutir og seta tað saman aftur. Hetta seinasta er tað, sum hann lívbjargar sær við vaksnaárini, tá ið hann ein fittan part av tíðini livir einsamallur.
Áhoyrandi og avhoyrandi
Ísmael veit at kalla bara tað, hann hoyrir frá øðrum. Soleiðis er bókin í ein stóran mun sett saman av smærri søgum um ymisk fólk, sum einahelst mamman fortelur um til hini systkini. Ísmael er partur av familjuni og ikki. Hann hevur uppgávuna summarhálvuna at fara í hagan við kúnni, ofta smoyggir hann sær undan, men annars er hann bara har, uttan at vera rættur luttakari í familjulívinum annars, sum jú í høvuðsheitum er kegl og brigsl. Lívið í útjaðaranum á bygd er avgjørt ikki merkt av friðsælu, men heldur av illstøðu og fanansskapi. Tey einastu avbrot í hesum er ein ráur seksualitetur, har eitt hugtak sum kærleiki einki hevur at gera. Aftrat hesum kemur ein avlagaður kristindómur, sum at síggja til einki gott hevur við sær.
Í miðjari bókini er undantakskapitlið, har terningarnir ikki vísa 9, men í staðin 3 x 6, sum gevur 18 (og sjálvandi 9 um tølini verða løgd saman). Um lesarin nú telur kapitlarnar, so er hetta akkurát kapittul 18. Undir bretsku hersetingini verður hildin fólkafundur oman fyri hvalastøðina, og her kemur tann nakni, grefligi sekualiteturin í hæddina. Kám verður tikin aftan í frá av einum íslendingi, systirin Rut verður mogga av einum skota, og Sem og kvinnan Urd válkað sær nakin í spikleivdum í eini grøv við spikkókaríið. Tann berholdaði Sem verður avbardur av mammuni, ímeðan Urd verður standandi úrlatin í grøvini, og flutningsband og spikhakkimaskina fara í gongd og sletta blóð frá sær. Beint her er lesarin í iva, um tað er blóð frá spikfláunum, ella um Urd verður sundurløstað. Hetta kapitlið er soleiðis ein samanrenning av gessi og harðskapi, og einki sum ber brá av kærleika er í nánd. Aftrat hesum kemur ein týskur flúgvari og bæði bumbar og skjýtur frá hond, soleiðis at Ísmael samanber hendingarnar við "Opinberingina". Tað, sum er fyrifarist gerst ein undirgangssjón.
Kristus
Ísmael verður fleiri ferðir í skaldsøguni upp á ein bakvendan máta samanborin við Kristus. Hann er føddur langafríggjadag 1937 og doyr 16. juli 1969. Ísmael er sostatt 32 ára gamal, tá ið hann doyr, og tað er um sama aldur sum Jesus er mettur at vera, tá ið hann bleiv krossfestur. Tá ið Ísmael fer inn í sín deyða "skrædnaði eitt forhang onkustaðni í heilanum. Jørðin skalv undir húsunum. Eg sá fjøll klovna" (s.421). Sambært Matteus 27,51 hendir nakað tað sama, tá ið Jesus gav upp andan: "Og sí, forhangið í templinum skrædnaði í tvey úr erva og líka niður ígjøgnum, og jørðin skalv og fjøllini klovnaðu". Gjøgnum skaldsøguna hevur Ísmael - og meginparturin av øllum hinum persónunum - eitt stríð við Várharra, sum hann vil vera við einki sigur honum. Ein gipsfigurur av Kristusi stendur í gluggakarminum, tá ið hann arbeiðir við sínum radiotólum, og líkamikið hvussu hann roynir at beina hendan burtur, so kemur hann aftur. Einaferð sorlar hann figurin við einum pikkhamara og tveitir hann á sjógv saman við øðrum ruski: "Men tað segði tað sama, tá eg kom niðan var hvítakristhelvitið aftur komið á sín stað í døkkan í vindeygakrókinum" (s.343). Harrin og sonurin eru ikki soleiðis at skáka sær undan.
Norrøn gudalæra er eisini uppi í leikinum, tí einastaðni samanber hann seg við íkornan Ratatoskr, sum býr í Yggdrasil og sum rennur oman og niðan í trænum við tíðindum. Snorri Sturluson lýsir íkornan sum eina oyðandi megi, ið ber ókvæmisorð millum ørnina í erva og drekan í neðra á trænum. Ísmael hevur soleiðis nógmikið av bæði livandi og deyðum at stríðast við.
Klaustrofobisk
"Terningar - søgur av tilvild" er ógvuliga klaustrofobiskur lesnaður. Tú verður læstur inni í einum avmarkaðum heimi, har tað bara hendingaferð glampar út um húsaveggirnar. Ísmael fer so at siga aldrin út um eingjargarðarnar. Alt er at kalla nær við, og annar hálvbeiggi frásøgumannin, Sem, sum er so nærsýntur, at nøsin nertur við Dimmalætting, tá ið hann skal lesa, kann vera eitt livandi umboð av hesum innilæsta nærleika. Tá ið útsjónd verður lýst, so er tað í mongum førum niður í minstu smálutir, soleiðis at sjónarringurin tykist at vera tað, sum er beint fyri framman. Aftrat hesum er søgan eisini svørt í svørt, ein long høpisleys depressión, har tað einasta upplívgandi er, at neyðin og vesaladómurin í lívinum hjá hesum menniskjum er so stór, at tað upp á ein rangvørgan máta gerst skemtiligt.
Tí skemt er í bókini "Terningar", og tað fær meg at hugsa um Ebbu Hentze sálu, sum einaferð segði við meg: "Tú skalt ikki fara skeivur av, at Carl Jóhan kann tykjast at vera ein álvarsmaður. Í veruleikanum er hann ein skemtari, sum ger gjøldur við tí mesta". Í hesum eri eg samdur. Einastaðni í "Terningar" stendur: "Hálvbeiggjarnir komnir upp at klandrast um okkurt lítlsvert í stovuni, um Guð kanska ella politikk" (s.172). Um ein mann verður sagt: "Talaði hann tvey orð, var Jesus annað" (s.183). Tað er ikki sørt av tílíkum spotskt stuttligum orðingum í bókini.
Hóast okkara maður skýggjar havið, so er kortini tað mesta í hansara tilveru í mun til havið. Hann nevnir tað í heilum, pápin kom av havinum, pápi hálvsystkini baldist á havinum, somuleiðis annar hálvbróðurin, og sjálvur livir hann við havsins strendur. Einasti arvurin, sum Ísmael hevur eftir pápan, er tann drúgva amerikanska skaldsøgan "Moby-Dick", hvørs tittul ongantíð verður tikin upp á tungu, men sum tað kortini verður sipað til nakrar ferðir gjøgnum tær gott 400 blaðsíðurnar í "Terningum". Einastaðni skírir hann sína einsemi - sum hann annars ikki viðurkennir - at vera "ein hvítur hvalur" (s.316).
Tríbókaverk
Rithøvundurin hevur í miðlunum fleiri ferðir fortalt, at "Terningar - søgur av tilvild" er annað bind av einum tríbókaverki, har "Sær - ein fuglabók av gloymsku" (2017) var tað fyrsta. Líkleikarnir millum bøkurnar báðar eru at síggja til ikki stórir. Í "Sær" snýr tað nógva seg um at koma út í heim og síggja og uppliva tilveruna úr nýggjum sjónarhornum. Í "Terningum" fer frásøgumaðurin ongan veg, og hann tosar ikki við nakran, men bara lurtar. Í so máta er perspektivið øvut í bókunum báðum, men samband er ímillum tær, og tað gerst greiðari, jú longri tú kemur út í skaldsøguna. Undirspælið undir einum fittum parti av "Sær" var fimta sellosvitan hjá Johann Sebastian Bach, sum onkursvegna umboðaði líðing. Akkurát hendan svitan hoyrist í radio á síðu 81 í "Terningum", og á síðu 114, er hon umrødd á einum postkorti við mynd av Staten Island, sum hálvsystirin Rut eigur eftir pápan: "Svita nr. 5 í c-moll, bwv 1011". Umframt hetta er bara ein dagfesting á kortinum: 16-07-1969. Systirin heldur, at dagfestingin er skeiv, at hon eigur at vera 1909, ímeðan Ísmael fær ilt av henni, og lesarin veit longu, at hetta er deyðadagur hansara. Hvørja ætlan høvundurin hevur við hesi mystifikatiónini, veit eg ikki, men hon er so við til at laða upp undir tann óveruliga dámin, sum javnan ger seg galdandi í skaldsøguni.
Umframt sellosvitur eftir Bach, sum stinga seg upp nú og tá, so kemur eisini hugtakið "gloymska" fyri, og tað var ein meginlindin í "Sær". Har var "gloymska" og "endurminning" nakað tað sama, vóru tvær síður av somu søk. Í "Terningum" verður "gloymska" í einum føri brúkt til at lýsa, at ein kvinna fær lívsviljan aftur (s.158), og hvussu væl tað sampakkar við brúkinum av sama hugtakið í "Sær", eri eg ikki fullvísur í.
Málningurin hjá Matthias Grünewald av tí krossfesta Jesusi, sum var endurgivin innanperma í "Sær", verður nevndur í sambandi við at Rut og Ísmael fremja blóðskemd og sigst at vera ein mynd av "sælukvøl" (s.322). Innanperma í "Terningum" er steinprent av býareldinum í Bergen í 1916, og hetta prent hongur í stovuni í húsunum á eingjunum. Prentið tykist at umboða tann brennandi gessin, og annars at okkurt er logandi galið.
Soul mates
Eitt beinleiðis samband við "Sær" kemur seint í skaldsøguni, tá ið frásøgukvinnan í tí bókini kemur á gátt hjá Ísmael og spyr, um hon kann læna telefonina at ringja eftir einum bili. Ímeðan hon bíðar eftir bilinum fortelur hon, at hon hevur verið víða um, millum annað í Kongo, men nú er í Føroyum at kanna tann illgrunasama deyðan hjá sjómanninum Jóa. Tað er í "Sær" eisini grundin til, at kvinnan vitjar heimlandið, men har eitur tann deyði Jósup. Hetta frávikið er kortini lítið, tí hóast Jói vanliga er ein stytting av Jóannesi, so er tað ikki óhugsandi, at tað eisini verður brúkt um Jósup. Rættiliga eyðkent fyri Carl Jóhan Jensen at lirka eitt tílíkt frábrigdi inn í hugan á lesaranum.
Hendan kvinnan, frásøgumaðurin nevnir hana Eva, er í mangar mátar í samlag við Ísmael. Hon sigur seg vera ein svala, og tí hevur hon móttsett einbúgvanum ferðast so nógv, men hon sigur seg eisini avnokta gloymskuna, og tað vekir áhuga í Ísmaeli. Hon gerst ikki minni áhugaverd, tá ið hon sigur, at "ta frá barnsbeini innprentaðu góðskuna segði hon seg so aldrin at duga at síggja nakra lívskraft í" (s.362). Hon leggur aftrat, at "var nøkur meining, var tað kvøl sjálvsins. Tann kvølin bjóðaði eitt dirvi til at vera, sum ongan himmal visti sær, onga signing" (s.363). So ymiskir báðir frásagnarpersónarnir eru, eru teir onkursvegna soul mates.
Ein innlokað søga
"Terningar - søgur av tilvild" er hegnisliga sett saman, og høvundurin hevur á sín sermerkta máta tamarhald á føroyska málinum og handfer tað kringhentur. At tað tíðum kann tykjast tungt hjá tí, sum ikki er vanur at lesa nógv á føroyskum, er ein onnur søga. Samanumtikið haldi eg, at "Terningar" er stak áhugaverd, tó at eg meti hana at vera meiri innilokaða enn tann undanfarna "Sær", sum eg tí í mínum huga raðfesti hægri. "Terningar" er oman fyri 400 blaðsíður til longdar, men eg haldi, at hon kundi verið stytt, uttan at tað nervaði heildina. Brotið um tíðina, tá ið systirin Rut býr í Onglandi, var mær undarliga óviðkomandi, hóast skeiðið var bæði harðrent og merkt av bronglaðum kærleika.
Tað verður fleiri ferðir nevnt, at Ísmael lesur nógv og víst verður til Kierkegaard, Dante, Shakespeare, Jules Verne, men hvussu hevur serskølturin fingið hendur á bókum eftir hesar? Hann fer illa nokk út um gátt, og tó at tað fleiri ferðir verður sagt, at beiggin Kám dámar væl at lesa, so er lesnaðurin meira ein pástandur enn ein samangrógvin partur av tilveruni. Eg upplivi ikki lesnaðin sum eftirfarandi í samanhanginum, men heldur sum nakað, ið stavar frá tí bókakøna høvundanum. Gudarnir mugu vita, um tað ikki er akkurát tað, sum hesin hevur í kvittanum?
Tilvild og terningar
Undirtittulin á "Terningum" er "søgur av tilvild", og longu tíðliga verður hugtakið tikið fram, "har orð eru terningar, ið Guð kastar við" (s.12), og at terningar eru eitt umboð fyri tilvild: "Íðan terningarnir øðrvísi kastaðir" (s.160). Dentur verður í skaldsøguni lagdur á tann stóra leiklutin hjá tilvildini í okkara tilveru, og ert tú ikki fullur og heilur í tíni kristnitrúgv - ella lagnutrúgv fyri tað - er ilt at vera ósamdur. At øll tilveran hinvegin er blind tilvild er, haldi eg, at gera ov nógv av. Sjálvandi er tað tilvild, at stýrimanseinkjan kemur fram á tann norska studentin, og at Ísmael gerst úrslitið. Men har frá og søguna á tamb er lagnan hjá persónunum í stóran mun treytað av teimum árum og umstøðum, teir vaksa upp í. Aftrat hesum kemur, at vit menniskjur onkustaðni hava ein frían vilja at seta okkum sjálvi ígjøgnum við, men hvussu hetta lukkast er ofta meiri treytað av umstøðum enn tilvild. Tað skal kortini leggjast aftrat, at eg onga løtuna ivist í, at tilvildin er ein av høvuðsleikarunum í okkara lívi, men avgjørt ikki tann einasti.
Tittulin á hesi greinini er læntur frá eini anekdotu, har Einstein skal hava sagt, at "Gud spælir ikki við terningum", og Niels Bohr, sum hann kjakaðist um kvantemekanikk við skal hava svarað: "Tú kanst ikki fortelja Gudi, hvat hann skal". Anekdotan er sum skilst ikki sonn, men er kortini ein mynd av, at Einstein ikki var samdur við Bohr, at tilvildin hevði so stóran leiklut í kvantemekanikki, sum Bohr vildi vera við.
Carl Jóhan Jensen: Terningar, søgur av tilvild. Kápa og umbrot: Sára Mikkelsen. Sprotin 2019, 421 bls.
ES: "Terningar - søgur av tilvild" er ein stak vøkur bók.


text:
Sjóvar kommuna
Sjóvar kommuna, kommuna í Føroyum. Sjóvar kommuna fevnir um bygdirnar Strendur, Innan Glyvur, Kolbanargjógv, Morskranes og Selatrað. Í kommununi búgva 1.043 fólk (48 % konufólk), harav 817 á Strondum (jan. 2005).
Tann gamla Sjóvar sókn fevndi um bygdirnar Selatrað, Strendur, Skála og Skálafjørð. Av hesum bygdum er Skálafjørður tann yngsta. Hon er bygd onkuntíð í 1600-árunum. Fyri stívliga 100 árum síðan komu niðursetubygdirnar Morskranes og Innan Glyvur afturat. Tann nýggjasta niðursetubygdin er Kolbanargjógv sum kom fyri góðum 60 árum síðan.
Navnið Sjóvar sókn kemur av býlinginum við Sjógv á Strondum, tí har stendur kirkjan sum nú er, og har hava kirkjur undan hesari staðið í fleiri hundrað ár so langt aftur, sum søguligar keldur røkka. Kirkjan við Sjógv var einasta kirkjan í sóknini heilt upp til okkara tíð. Kirkjan sum nú er, varð bygd í 1834. Á Selatrað kom kirkja í 1927, og á Skála í 1940. Hvussu gomul Sjóvar sókn og Strendur eru vita vit ikki, menn vilja verða við at vit skullu í hvussu so er aftur í 15. øld.
1. januar 1952 fór Sjóvar sókn í tvíningar, og Skála og Skálafjørður fóru burturúr og gjørdust sjálvstøðug kommuna við heitinum "Skála kommuna". Sjóvar sókn varðveitti sítt gamla navn eftir sundurbýtið, nú við bygdunum Innan Glyvur, Strendur, Kolbanargjógv, Morskranes og Selatrað.
Til kommununa hoyra uml. 70 merkur í jørð. Á Strondum eru 19 7/8 mk.ogn og 20 1/4 mk. landsjørð. Á Selatrað eru 8 merkur ogn og 22 merkur landsjørð.


text:
Facebook nýtir ymisk oyðubløð, tá ið boðast skal frá trupulleikum við vangamyndini. Tað er týdningarmikið, at tú nýtir tað oyðublaðið, ið ætlað at loysa tín trupulleika.
Um tú hevur mist atgongdina til tína Facebook vangamynd, skalt tú fara inn á tað oyðublaðið, ið lýsir tína støðu best.
Facebook kontan er hackað
Facebook kontan er hackað, og eg finni hana ikki aftur
Greið frá trupulleikanum og upplýs nóg nógv til, at Facebook metir tað vera sannlíkt, at tú ert hon ella hann, tú sigur teg vera. Minst til at skriva á enskum.
Um tú verður biðin at lata eina teldupostadressu, sum Facebook kann nýta, um tey skulu seta seg í samband við teg, so mást tú minnast til at lata eina teldupostadressu, sum IKKI er tengd at øðrum Facebook vangamyndum.
Orsøkin til at ein konta verður hackað kemst ofta av, at ein hevur verið óvarin við loyniorðinum ella hevur klikkjað seg inn á eitt ótrygt leinki. Tí er tað týdningarmikið at vera varin við loyniorðinum og at tryggja sínar kontur. Tað kanst tú lesa meira um á Trygd á netinum


text:
Fríggjakvøldið gjørdist eitt tað besta rokkkvøldið á Roskilde Festivalinum nakrantíð. Tríggjar ófatiliga góðar framførslur á appilsingula pallinum av Audioslave, Black Sabbath og D:A:D mettaðu væl.
Allir rokkelskarar kundu trygt leggja seg mettir og væl settir at sova klokkan trý í nátt. Audioslave gjørdu tað sum Velvet Revolver ikki megnaði, nevniliga at vísa at bólkurin er annað og meira enn Rage Against the Machine við Soundgarden sangara.
Black Sabbath góvu áhoyrarunum eina ferð í tí minni kenda partinum av teirra lagaskatti. D:A:D sparkaðu reyv við einum herligum rokksjovi.


text:
Valynski til eitt komandi løgting
Avrik
Nudlavirkið hjálpti Heilsuhjálparafelag Føroya við teirra valynskjum upp til Løgtingsvalið
Tá eitt hugskot blívur til veruleika
Avrik
Branding,Snið,Samleiki,Ráðgeving
Tað byrjaði við, at 19 ára gamli Teitur Andreasen sá ein tørv í Føroyum...
Saman um sunnar miðlavanar
Avrik
Vit hava saman við SSP gjørt faldara, um sunnar miðlavanar
Nýggj heimasíða og átak fyri blóðgevar
Avrik
Samleiki,Heimasíður,Ráðgeving,Online
Vit hava seinastu tíðina arbeitt saman við felagnum Blóðgevar, um eitt átak fyri at fáa fleiri føroyingar at geva blóð.
Finna fosturfamiljur
Avrik
Ráðgeving,Kampanjur,Online,Avrik
Her elska vit samskiftisuppgávur, og tá samskiftast skal um okkurt gagnligt, og okkurt, ið hjálpir teimum veikaru í samfelagnum, so kennist tað uppaftur betri.


text:
Í 1988 var filmur gjørdur um flakavirkið Nyk á Toftum. Tað var Klaus Kiesewettur, sum stóð fyri framleiðsluni.
Nú verður høvið at síggja filmin aftur, í nakað styttari útgávu.
Nógv fólk arbeiddi á Nyki í 80´inum, og stuttligt er at síggja hesi fólk aftur, 30 ár seinni, og at fáa innlit í hvussu arbeiði gekk fyri seg á Nyki tá, frá tí at fiskurin bleiv landaður, síðani framleiddur til liðugvøru og so avskipaður.
Tórður Mikkelsen kemur at hugleiða um tíðina á Nyki í 80´inum.
Filmurin verður vístur á Svangaskarði kl. 20.00. Tiltakið er í samband við Várdagarnar hjá Nes kommunu. Ein kaffimuður verður eisini at fáa.


text:
88 føroyingar staðfestir smittaðir seinastu vikuna
Metnógvar kanningar hava verið seinastu dagarnar, og metnógvir tilburðir eru eisini staðfestir. So nógvar kanningar verða gjørdar, at seinkingar í greiningunum koma fyri.
Kanningarúrslit frá kanningunum gjørdar fríggjadagin tann 7. august vórðu tøk í morgun. 11 tilburðir vórðu staðfestir millum tær 4.521 kanningarnar, sum vórðu gjørdar fríggjadagin.
Leygardagin vóru eisini sera nógvar kanningar gjørdar, og í løtuni eru 729 kanningar ikki liðugt greinaðar. Av teimum 3462 kanningunum hendan dagin, eru higartil seks nýggir tilburðir staðfestir. Harumframt er longu ein tilburður staðfestur millum tær 2.269 kanningarnar, sum vórðu gjørdar í gjár. Sostatt er samlaða talið av staðfestum tilburðum í Føroyum nú 313.
Tað skrivaði korona.fo í gjár. Les alt HER
Mest lisið í farnu viku
Patrik: "Eg var noyddur at venda TB bakið." (Hoyr samrøðuna)
Hann hevur eina SIGAR LOUNGE í Havn - samrøða/myndarøð
Vónirnar um at fáa fatur í dreinginum, vóru ikki góðar
NOVA úr Suðuroynni (48) - 16. sept. 2020
Vespureiðrið (151) - 14. sept. 2020
Gunnvør Balle: Politiskt platt Heðin
Eigur tú myndir av hesum bátinum
Mette givið Fólkatinginum hagtøl um muslimsk brotsverk
Úr bandasavninum: Samrøða við Havgrímur Gaasedal
Dagur og vika eigur at koma við eini umbering
Samrøða: Jógvan Poulsen, USA-fjeppari
Harry prinsur og Meghan Markle fáa ikki ókeypis verju í Kanada
MYNDIR: Kvinnurenning í Hvalvík
Á Torginum 15. sept. 2020 - Samrøða: Malvina og Niels Absalonsen
Evropa aftur í ár 1 mió sýriskar muslimar úr Turkalandi?
Samrøða: Pál Weihe um Koronavirus
California í streymloysi og ljósum loga av ‘grønum’ orkupolitikki
Bergur R Dam Jensen: Aftursvar til Anniku Olsen
Petur Hans Dahl. veðurfrøðingur: Veðurvánir fyri hesa vikuna (vika 38)
Brandur í Dali: Snýr alt seg um pengar?
Politiskur ruðuleiki við sama lag í Sudan
3 russar og 1 ukraini ákærdir fyri at hava dripið 298 fólk í flogfari
Janus skal skráseta staðarnøvn í Nes kommunu
Maduro biður venezuelskar kvinnur fáa 6 børn í part
Samband
Postboks 226
FO-600 Saltangará


text:
Javnaðarmaðurin Hanus Samró?
2019-06-12 16:40
Enn eina ferð roynir Hanus Samró at kóka politiska suppu burturúr, at løgmaður ger sínum veljarum greitt, at við Javnaðarflokkinum fær ein javnaðarpolitikk. Hví vil Hanus Samró so fegin í samgongu við Javnaðarflokkin? Og hví hevur Hanus Samró ein slíkan tørv á at leggja eftir løgmanni? Eg haldi eg veit hví. Tí Aksel V. Johannesen er ein framúr góður løgmaður, sum hevur fólkið aftan fyri seg. Tað ræðir Hanus og Fólkaflokkin.
Javnaðarflokkurin vil ikki í samgongu við Fólkaflokkin. Men vit vilja fegin samstarva við Fólkaflokkin, har tað ber til. Eins og vit hava samstarvað við Sjálvstýri um pensjónsnýskipanina, hóast vit ikki hava verið í samgongu við Sjálvstýri. Javnaðarflokkurin vil fegin í samgongu aftur við Tjóðveldi, tí vit hava nógv í felag. Men ikki fyri ein og hvønn prís.
Men vit mugu skilja millum samgongu og samstarv. Tað er hvør sítt. Vit vilja ikki í samgongu við allar flokkar, men vilja sjálvandi samstarva við øll. Nakað sum Fólkaflokkurin forrestin ikki hevur víst áhuga í. Tí veruleikin er, at Fólkaflokkurin ikki hevur viljað samstarvað um nakað sum helst seinastu árini. Hvørki fiskivinnunýskipan, pensjónsnýskipan, heilsunýskipan ella nakað stórmál, sum sitandi CEF samgongan hevur fingið av skafti.
Sum flokkur skylda vit veljarunum at vísa á munin millum flokkarnar og vísa hann í verki. Tað er tað, Javnaðarflokkurin ger, hóast Hanus roynir at framføra fólkafloksfólk sum ein minnilutabólk, ið Javnaðarflokkurin útihýsir.
Politikkur
Í politikki eru fleiri flokkar við ymiskum hugsjónum. Hildu vit øll tað sama var bara ein flokkur. Men tá val nærkast, so fer Fólkaflokkurin til vinstru. Knappliga hugsar Fólkaflokkurin um tey, ið bera brek, tey gomlu, veiku og lesandi, og barnafamiljurnar skulu hava ókeypis vaflur og hoppiborg. Men millum valini er myndin ein onnur.
Her er munurin
Hvat samfelag ynskja vit? Sosialdemokratiskir flokkar sum Javnaðarflokkurin vilja eitt samfelag, sum byggir á samanhald. Har tað almenna spælir eitt týðandi leiklut til tess at tryggja, at øll hava somu og jøvnu møguleikar at fáa útbúgving og mennast. Eitt samfelag, har allir borgarar hava somu rættindi, har kapitalisman verður stýrd, soleiðis at samfelagið verður javnt og eingin nýtist at liva í fátækradømi, og umhvørvið ikki verður niðurprioriterað fyri peningaligan vinning.
Borgarligir flokkar sum Fólkaflokkurin vilja eitt samfelag, har hin einstaki ikki er knýttur at statinum. Har hvør passar seg og síni. Har hvør einstakur rindar lítið í skatti og ístaðin rindar fyri tænastur gjøgnum brúkaragjøld og privatar tryggingar.
Javnaðarflokkurin hevur saman við E og F í hesum valskeiðnum tryggjað lesandi, pensjónistum, barnafamiljum, lág- og miðalløntum munandi meira at liva fyri.
Fólkaflokkurin innførdi í seinasta valskeiði forskattingina av pensjónum fyri at fíggja eina skattaskipan, sum ríkaði tey ríkastu.
Javnaðarflokkurin hevur saman við E og F í hesum valskeiðnum sett hálvaaðrumilliard til síðis til at rinda niður skuld og brynja landið til verri tíðir.
Í sama tíðarskeiði hevur Fólkaflokkurin lagt uppskot fram á tingi, sum kosta yvir eina milliard.
Javnaðarflokkurin vil varðveita og menna fiskivinnunýskipanina til gagns fyri alla vinnuna og allar føroyingar.
Fólkaflokkurin vil avtaka uppboðssøluna og aftur savna fiskivinnuna á teimum fáu hondunum, sum høvdu rættindini frammanundan.
Javnaðarflokkurin fer ongantíð at taka undir við at taka vunnin rættindi aftur frá minnilutabólkum.
Fólkaflokkurin vil bakka hjúnabandslógina aftur.
Javnaðarflokkurin vil framhald.
Fólkaflokkurin vil afturhald.
Samgonga millum A og C?
Góði Hanus, kanst tú við støði í omanfyristandandi koma við einum boði uppá eitt samgonguskjal, sum javnaðarveljarar og fólkafloksveljarar kenna seg aftur í, so hoyra vit fegin frá tær.
Ingilín Didriksen Strøm,
valevni fyri Javnaðarflokkin